**2022–2030 M. ŠIAULIŲ** **REGIONO PLĖTROS PLANO**

**PAŽANGOS PRIEMONĖS Nr. LT026-03-03-01 IKIMOKYKLINIO IR BENDROJO UGDYMO APLINKOS MODERNIZAVIMAS**

**PAGRINDIMO APRAŠAS**

2024-01-23 Nr. PP-1

**I SKYRIUS**

**BENDROSIOS NUOSTATOS**

|  |  |
| --- | --- |
| **Regiono plėtros uždavinys** | LT026-03-03 Tobulinti ikimokyklinio ir bendrojo ugdymo prieinamumo infrastruktūrą |

**II SKYRIUS**

**SITUACIJOS ANALIZĖ IR SIEKIAMAS POKYTIS**

**Šiaulių regiono plėtros problemos ir giluminės jų priežastys, sprendžiamos pažangos priemone**

Įgyvendinant pažangos priemonę LT026-03-03-01 **Ikimokyklinio ir bendrojo ugdymo aplinkos modernizavimas** (toliau – Priemonė) bus sprendžiamos 2022–2030 m. Šiaulių regiono plėtros plano (toliau – Planas) 3.3 problemos *Nepakankamas ikimokyklinio ir bendrojo ugdymo prieinamumas* **giluminės priežastys**:

Regione mažėja bendrojo ugdymo mokyklų ir jose besimokančių mokinių skaičiai, dėl to daugelyje mokyklų didėja patalpų plotas, tenkantis vienam mokiniui, patalpos išnaudojamos neracionaliai. Dažnu atveju problemą gilina ir nepakankamai moderni ugdymo aplinka, skurdi materialinė bazė, menkai taikomos edukacinės naujovės. Auga poreikiai pritraukti naujų švietimo specialistų ir sukurti regioninę pagalbos mokiniui bei mokytojui sistemą, didinti švietimo sistemos kokybę skatinant dalyvavimą tarptautinėse švietimo tyrimų programose, sukurti visos dienos mokyklų erdves.

Švietimo, mokslo ir sporto ministerija bendrojo ir ikimokyklinio ugdymo švietimo įstaigose pradeda įgyvendinti reikšmingas švietimo prieinamumo ir neformalaus ugdymo plėtros priemones: 1) siekiant pagerinti švietimo įtrauktį asmenims, patiriantiems atskirtį, nuo 2024 m. visos bendrojo ir ikimokyklinio ugdymo įstaigos šalyje turėtų būti pasirengusios priimti negalią turinčius mokinius ugdymui įtraukiuoju būdu bendros paskirties švietimo įstaigose; 2) siekiant stiprinti neformalųjį ugdymą ir jo kokybę numatyta plėtoti visos dienos mokyklų tinklą ir gerinti atitinkamą infrastruktūrą. Todėl daugelyje Šiaulių regiono ugdymo įstaigų būtina įrengti tinkamą infrastruktūrą bei pritraukti atitinkamos kvalifikacijos specialistų.

Sprendžiant Šiaulių regiono švietimo sistemos plėtros problemas, Šiaulių regiono savivaldybių administracijoms regiono švietimo specialistai siūlo: 1) pritraukti naujų švietimo specialistų ir sukurti regioninę pagalbos mokiniui bei mokytojui sistemą; 2) didinti švietimo sistemos kokybę skatinant dalyvavimą tarptautinėse švietimo tyrimų programose; 3) pagerinti švietimo įtrauktį asmenims, patiriantiems atskirtį; 4) užtikrinti ikimokyklinio ugdymo prieinamumą socialinę atskirtį, skurdą ar socialines rizikas patiriantiems vaikams; 5) sukurti visos dienos mokyklų erdves, gerinti profesinių mokyklų regione infrastruktūrą.

**Šiaulių regiono neformalaus ugdymo situacija ir iškeltos problemos priežastys, atitinkančios Švietimo, mokslo ir sporto ministerijos regioninių pažangos priemonių sritis**

Švietimo, mokslo ir sporto ministro 2023 m. spalio 19 d. įsakymais yra patvirtintos dvi regioninės pažangos priemonės: Nr. 12-003-03-01-23 (RE) *„Padidinti ugdymo prieinamumą atskirtį patiriantiems vaikams“* [[1]](#footnote-1)irNr. 12-003-03-02-17 (RE) „*Plėtoti įvairialypį švietimą vykdant visos dienos mokyklų veiklą*“[[2]](#footnote-2).

**Švietimo, mokslo ir sporto ministerijos regioninės pažangos priemonių gairių NPP poveikio rodikliai:**

*1. Neformaliojo vaikų švietimo galimybėmis pasinaudojusių mokinių dalis* (išskyrus ikimokykliniame ir priešmokykliniame ugdyme dalyvaujančius vaikus) (procentai).

2020 m. Lietuvoje buvo 61,7 proc., siektina rodiklio reikšmė 2025 m. numatyta 65 proc., o 2030 m. – 75 proc. (ŠMSM RPP Nr. 12-003-03-02-17 (RE) „Plėtoti įvairialypį švietimą vykdant visos dienos mokyklų veiklą“).

Šiaulių apskrityje 2019 m. tokių vaikų dalis buvo 70,6 proc.: iš 29 711 mokinių 20 974 mokiniai pasinaudojo neformaliojo vaikų švietimo galimybėmis (2019 m. Lietuvoje – 65,7 proc.), tai sudarė 107 proc. Lietuvos vidurkio (VRM tinklapis, RPP rodikliai).

2022–2023 m. m. Šiaulių apskrityje neformaliojo švietimo veiklose dalyvaujančių mokinių dalis buvo 69,8 proc.: iš 29,7 tūkst. vaikų 20,8 tūkst. vaikų dalyvavo neformaliojo švietimo veiklose, tai sudarė 116,3 proc. Lietuvos vidurkio – 60 proc. (Švietimo valdymo informacinė sistema (ŠVIS), 2022).

2022–2023 m. m. situaciją Šiaulių regiono savivaldybėse detaliau rodo 1 lentelė. Žalia spalva pažymėtos dalys savivaldybių, viršijančios Lietuvos vidurkį (60 proc. Didžiausia neformaliojo švietimo veiklose dalyvaujančių mokinių dalimi pasižymi Šiaulių miesto savivaldybė – 73,3 proc., o mažiausia – Akmenės r. savivaldybė, tik 60,3 proc. (ŠVIS, 2022).

1 lentelė. *2022–2023 m. m. Šiaulių regiono savivaldybių neformaliojo švietimo veiklose dalyvaujančių mokinių dalis*

|  |  |  |  |
| --- | --- | --- | --- |
| **Savivaldybė** | Dalyvių dalis, proc. | Dalyvaujančiųjų sk. | Mokinių skaičius |
| Akmenės r. sav. | 60,3 | 1,45 tūkst. | 2,41 tūkst. |
| Joniškio r. sav. | 68,7 | 1,43 tūkst. | 2,08 tūkst. |
| Kelmės r. sav. | 64,4 | 1,57 tūkst. | 2,44 tūkst. |
| Pakruojo r. sav. | 70,4 | 1,11 tūks. | 1,57 tūkst. |
| Radviliškio r. sav. | 65,5 | 2,46 tūkst. | 3,75 tūkst. |
| Šiaulių r. sav. | 71,1 | 2,38 tūkst. | 3,34 tūkst. |
| Šiaulių m. sav. | 73,3 | 10,4 tūkst. | 14,2 tūkst. |
| Šiaulių regionas: | 69,8 % | 20,8 tūkst. | 29,7 tūkst. |

*2. Vaikų, dalyvaujančių ikimokyklinio ugdymo programose nuo 3 metų iki privalomo pradinio ugdymo amžiaus, dalis* (procentai).

2019 m. Lietuvoje buvo 89,6 proc. (81,1 tūkst. iš 90,4 tūkst. vaikų), siektina rodiklio reikšmė 2025 m. numatyta 90 proc., o 2030 m. – 95 proc. (ŠMSM RPP *NR. 12-003-03-01-23 (RE) „Padidinti ugdymo prieinamumą atskirtį patiriantiems vaikams“*).

Šiaulių apskrityje 2020 m. 3-5 metų vaikų, ugdomų švietimo įstaigose, dalis buvo 88,7 proc.: iš 7799 vaikų 6919 vaikai buvo ugdomi švietimo įstaigose, tai sudarė 99 proc. Lietuvos vidurkio (VRM tinklapis, RPP rodikliai).

2022–2023 m. m. Šiaulių apskrityje 3-5 metų vaikų, dalyvaujančių ikimokykliniame ir priešmokykliniame ugdyme, dalis buvo 87,4 proc.: iš 7,62 tūkst. vaikų 6,66 tūkst. vaikų dalyvavo ikimokykliniame ir priešmokykliniame ugdyme. Lietuvos vidurkis – 91,6 proc. (ŠVIS, 2022).

2022–2023 m. m. situaciją Šiaulių regiono savivaldybėse detaliau rodo 2 lentelė. Žalia spalva pažymėtos dalys savivaldybių, viršijančios Lietuvos vidurkį (91,6 proc.), o rausva – mažesnės už Lietuvos vidurkį. Didžiausia 3-5 metų vaikų, dalyvaujančių ikimokykliniame ir priešmokykliniame ugdyme, dalis yra Šiaulių miesto savivaldybėje – 96 proc., o mažiausia – Akmenės r. savivaldybėje, tik 55,6 proc. (ŠVIS, 2022).

2 lentelė. *2022–2023 m. m. Šiaulių regiono savivaldybių 3-5 metų vaikų, dalyvaujančių ikimokykliniame ir priešmokykliniame ugdyme, dalis*

|  |  |  |  |
| --- | --- | --- | --- |
| **Savivaldybė** | Dalyvių dalis, proc. | Dalyvaujančiųjų sk. | 3-5 m. vaikų skaičius |
| Akmenės r. sav. | 55,6 | 645 | 1,16 tūkst. |
| Joniškio r. sav. | 92,9 | 408 | 439 |
| Kelmės r. sav. | 89,3 | 459 | 514 |
| Pakruojo r. sav. | 77 | 389 | 505 |
| Radviliškio r. sav. | 93 | 731 | 786 |
| Šiaulių r. sav. | 93,7 | 1,04 tūkst. | 1,11 tūkst. |
| Šiaulių m. sav. | 96 | 2,99 tūkst. | 3,11 tūkst. |
| Šiaulių regionas: | 87,4 % | 6,66 tūkst. | 7,62 tūkst. |

*3. Negalią turinčių mokinių, ugdomų įtraukiuoju būdu bendros paskirties švietimo įstaigose (bendrosiose klasėse), dalis* (procentai).

2020–2021 m. Lietuvoje buvo 48,9 proc., siektina rodiklio reikšmė 2025 m. numatyta 85 proc., o 2030 m. – 90 proc. (ŠMSM RPP *NR. 12-003-03-01-23 (RE) „Padidinti ugdymo prieinamumą atskirtį patiriantiems vaikams“*).

Šiaulių apskrityje 2020 m. negalią turinčių mokinių, ugdomų įtraukiuoju būdu bendros paskirties švietimo įstaigose, dalis buvo 36,62 proc.: iš 1267 vaikų, turinčių negalią, 467 vaikai buvo ugdomi įtraukiuoju būdu bendros paskirties švietimo įstaigose, tai sudarė 74,9 proc. Lietuvos vidurkio (VRM tinklapis, RPP rodikliai).

2022–2023 m. m. situaciją Šiaulių regiono savivaldybėse detaliau rodo 3 lentelė. Žalia spalva pažymėtos dalys savivaldybių, viršijančios Lietuvos vidurkį, o rausva – mažesnės už Lietuvos vidurkį. Šiaulių miesto savivaldybėje tik 62,5 proc. mokinių, kuriems nustatytas švietimo pagalbos poreikis, realiai ją gauna. Be to, Šiaulių miesto savivaldybėje labai maža negalią turinčių mokinių dalis (tik 5,29 proc. nuo mokinių, turinčių specialiųjų ugdymosi poreikių) ugdoma integruotai bendrosios paskirties mokyklose. Akmenės r. savivaldybėje maža negalią turinčių mokinių dalis (tik 9,4 proc. nuo mokinių, turinčių specialiųjų ugdymosi poreikių), ugdoma integruotai bendrosios paskirties mokyklose (ŠVIS, 2022).

3 lentelė. *2022–2023 m. m. Šiaulių regiono savivaldybių negalią turinčių mokinių, ugdomų įtraukiuoju būdu bendros paskirties švietimo įstaigose, dalis* *\**

|  |  |  |  |  |  |
| --- | --- | --- | --- | --- | --- |
| **Savivaldybė** | **1** (LT – 11,8 %) | **2** (LT – 10,8 %) | **3** (LT – 80 %) | | |
| **3.1** | **3.2** | **3.3** |
| Akmenės r. sav. | 9,4 | 19,91 | 77,6 | 245 | 190 |
| Joniškio r. sav. | 18,5 | 13,58 | 77,9 | 376 | 293 |
| Kelmės r. sav. | 17,7 | 10 | 97,1 | 204 | 198 |
| Pakruojo r. sav. | 20,8 | 16,49 | 82,9 | 245 | 203 |
| Radviliškio r. sav. | 14,8 | 18,45 | 89,4 | 263 | 235 |
| Šiaulių r. sav. | 12,3 | 13,09 | 95 | 378 | 359 |
| Šiaulių m. sav. | 12 | 5,29 | 62,5 | 1,38 tūkst. | 859 |
| Šiaulių regionas: | 13,7 % | 11,3 % | 75,7 % | 3,09 tūkst. | 2,34 tūkst. |

*\*1 skiltis:* Mokinių, turinčių specialiųjų ugdymosi poreikių, ugdomų integruotai bendrosios paskirties mokyklose, dalis, proc.;

*2 skiltis:* Negalią turinčių mokinių dalis nuo mokinių, turinčių specialiųjų ugdymosi poreikių, ugdomų integruotai bendrosios paskirties mokyklose, proc.;

*3 skiltis:* Švietimo pagalbą gaunančių mokinių dalis, nuo mokinių, kuriems tokia pagalba yra nustatyta, proc. *3.1 skiltis:* – Švietimo pagalbą gaunančių mokinių dalis, nuo mokinių, kuriems tokia pagalba yra nustatyta; *3.2 skiltis* – Mokinių, kuriems nustatyta švietimo pagalba, skaičius; *3.3 skiltis* – Švietimo pagalbą gaunančių mokinių skaičius.

*Apibendrinant galima teigti, kad pagal vaikų, dalyvaujančių neformaliojo švietimo veiklose arba ikimokykliniame ir priešmokykliniame ugdyme, skaičių Šiaulių regiono situacija yra nebloga. Tačiau, kaip pažymi regiono švietimo specialistai, daugelyje regiono ikimokyklinio ir bendrojo ugdymo įstaigų trūksta infrastruktūrinių priemonių, kurios įgalintų iš esmės pagerinti ugdymo kokybę. Tuo tarpu negalią turinčių mokinių, ugdomų įtraukiuoju būdu bendros paskirties švietimo įstaigose (bendrosiose klasėse), dalimi daugelis Šiaulių regiono savivaldybių atsilieka nuo Lietuvos vidurkio, tad šioje ugdymo srityje būtinos naujos infrastruktūrinės priemonės, įgalinančios padidinti tokių mokinių skaičių.*

**Priemone siekiami kiekybiniai ir kokybiniai pokyčiai**

Atsižvelgiant į Šiaulių regiono savivaldybėms pavaldžių ikimokyklinio ir bendrojo ugdymo įstaigų išreikštus poreikius, bus papildyta ir modernizuota šių įstaigų infrastruktūra, įrengiant visos dienos mokyklos erdves, kuriomis galės naudotis ne mažiau kaip trečdaliu daugiau mokinių, tarp jų – ir specialiųjų ugdymosi poreikių bei socialiai jautrios aplinkos mokiniai, visiems sudarant vienodas ir saugias sąlygas dalyvauti neformaliame švietime, užsiimti įvairia švietimo įstaigų numatyta popamokine veikla. Universalaus dizaino elementų ir kitų inžinerinių priemonių įrengimas Šiaulių regiono ugdymo įstaigose bei lengvai pritaikomų transporto priemonių, skirtų negalią turintiems mokiniams ir kitiems mokiniams pavėžėti iki ir iš ugdymo įstaigos, įsigijimas padidins ugdymo prieinamumą atskirtį patiriantiems vaikams. Naujų ikimokyklinio ugdymo vietų kūrimas ir esamų vietų modernizavimas įgalins pagerinti ikimokyklinio ugdymo kokybę ir prieinamumą.

***Akmenės rajono savivaldybės administracijos planuojami pokyčiai:***

Vadovaujantis Švietimo įstatymo nuostatomis, Akmenės rajono 1 švietimo įstaiga pritaikys mokymosi/ugdymo erdves tam, kad būtų pasirengę priimti specialiųjų poreikių vaikus, todėl bus sudarytos sąlygos įtraukiajam ugdymui.

Atsižvelgiant į augantį ikimokyklinio ugdymo poreikį Akmenės rajone (2022-2023 m. 3-5 metų vaikų, dalyvaujančių ikimokykliniame ir priešmokykliniame ugdyme, dalis buvo tik 55,6 proc., o ikimokyklinio ir priešmokyklinio ugdymo poreikis Akmenės rajone auga) bei siekiant sudaryti tinkamas ikimokyklinio ugdymo sąlygas, bus įrengtos 3 naujos ikimokyklinio ugdymo grupės esamuose pastatuose, todėl tai leis padidinti ikimokyklinio amžiaus vaikų užimtumą ir užtikrinti ankstyvąjį ugdymą visiems ikimokyklinio amžiaus, specialiųjų ugdymosi poreikių, socialiai jautrios aplinkos vaikams.

Visos dienos erdvių sukūrimas Naujosios Akmenės „Saulėtekio“ progimnazijoje, kuri yra didžiausia mokykla Akmenės rajone, leis pagerinti ugdymo kokybę, padidins neformalaus ugdymo galimybes, mokiniai laisvą laiką po pamokų leis kokybiškai, saugiai. Atnaujinus mokyklos infrastruktūrą, įrengiant visos dienos mokyklos erdves, jomis naudotis galės visi mokyklos mokiniai, specialiųjų ugdymosi poreikių bei socialiai jautrios aplinkos mokiniai, visiems sudarant vienodas ir saugias sąlygas dalyvauti neformaliame švietime, užsiimti įvairia švietimo įstaigos numatyta po pamokine veikla.

***Joniškio rajono savivaldybės administracijos planuojami pokyčiai:***

Projektų įgyvendinimas tiesiogiai palies ikimokyklinio ir priešmokyklinio, pradinio bei pagrindinio ugdymo programas vykdančių švietimo įstaigų mokinių, mokytojų, mokinių tėvų ar globėjų (rūpintojų); specialiųjų ugdymosi poreikių turinčių vaikų; atskirtį ar socialines rizikas, dėl kurių kyla grėsmė patirti socialinę atskirtį, patiriančių vaikų tikslines grupes. Visos dienos erdvių sukūrimas mokyklose ir darželiuose leis pagerinti ugdymo kokybę, padidins neformalaus ugdymo galimybes, vaikai ir mokiniai laisvą laiką po pamokų leis kokybiškai, saugiai. Atnaujinus projekte dalyvaujančių įstaigų infrastruktūrą, įrengiant visos dienos mokyklos erdves, jomis naudotis galės visi mokyklos, ikimokyklinio ugdymo įstaigų mokiniai / vaikai, specialiųjų ugdymosi poreikių bei socialiai jautrios aplinkos mokiniai, visiems sudarant vienodas ir saugias sąlygas dalyvauti neformaliame švietime, užsiimti įvairia švietimo įstaigų numatyta po pamokine veikla. Įgyvendinus projektus bus pasiektas ir kokybinis pokytis, nes atnaujinus mokyklų ir ikimokyklinių įstaigų infrastruktūrą, teikiant daugiau neformalaus švietimo paslaugų visos dienos mokyklų erdvėse, bus pagerinta neformalaus ugdymo paslaugų kokybė.

***Kelmės rajono savivaldybės administracijos planuojami pokyčiai:***

Kelmės rajono savivaldybės ikimokyklinio ir bendrojo ugdymo įstaigose bus papildyta ir modernizuota šių įstaigų infrastruktūra, įrengiant visos dienos mokyklos erdves, kuriomis galės naudotis ne mažiau kaip trečdaliu daugiau mokinių, tarp jų – ir specialiųjų ugdymosi poreikių bei socialiai jautrios aplinkos mokiniai, visiems sudarant vienodas ir saugias sąlygas dalyvauti neformaliame švietime, užsiimti įvairia švietimo įstaigų numatyta popamokine veikla. Projektais bus siekiama ir kokybinio pokyčio, nes papildant ir modernizuojant infrastruktūrą, teikiant daugiau neformalaus švietimo paslaugų visos dienos mokyklų erdvėse, bus pagerinta neformalaus ugdymo paslaugų kokybė.

Visos dienos erdvių sukūrimas mokyklose leis pagerinti ugdymo kokybę, padidins neformalaus ugdymo galimybe, vaikai ir mokiniai laisvą laiką po pamokų leis kokybiškai, saugiai. Atnaujinus projekte dalyvaujančių įstaigų infrastruktūrą, įrengiant visos dienos mokyklos erdves, jomis naudotis galės visi mokyklos mokiniai / vaikai, specialiųjų ugdymosi poreikių bei socialiai jautrios aplinkos mokiniai, visiems sudarant vienodas ir saugias sąlygas dalyvauti neformaliame švietime, užsiimti įvairia švietimo įstaigų numatyta po pamokine veikla. Įgyvendinus projektus bus pasiektas ir kokybinis pokytis, nes atnaujinus mokyklų ir ikimokyklinių įstaigų infrastruktūrą, teikiant daugiau neformalaus švietimo paslaugų visos dienos mokyklų erdvėse, bus pagerinta neformalaus ugdymo paslaugų kokybė. Mokinių užimtumas visą dieną padės gerinti šeimos ir darbo įsipareigojimus dirbantiems tėvams (globėjams, rūpintojams).

Saugios, kūrybiškos ir patrauklios aplinkos sukūrimas, vidaus ir lauko erdvių pritaikymas mokinių visos dienos veikloms sudarys sąlygas ir galimybes padėti atskleisti kiekvieno vaiko ugdymosi potencialą, ugdys dalykines ir bendrąsias kompetencijas, savarankiškumą, kiekvienas vaikas patirs sėkmę. Sudarytos galimybės mokinių tėvams (globėjams, rūpintojams) derinti darbo ir šeimos įsipareigojimus. Į mokinių dienos veiklų organizavimą įsijungs grupės auklėtojas, bus pasitelkiami bendrojo ugdymo pedagogai, pagalbos mokiniui specialistai, neformaliojo švietimo mokytojai, visuomenės sveikatos priežiūros specialistai, socialiniai partneriai, vietos bendruomenės nariais bei kiti, Lietuvos Respublikos švietimo įstatyme ir kituose teisės aktuose numatyti specialistai ir paslaugų teikėjai.

Įgyvendinant įtraukųjį ugdymą daugės specialiųjų ugdymosi poreikių turinčių mokinių, integruotų į bendrojo ugdymo mokyklas. Šiems asmenims būtina užtikrinti ugdymo prieinamumą. Įsigijus planuojamas 5 tikslines transporto priemones bus mažinama vaikų socialinė atskirtis, atsiras galimybės atskirtį patiriantiems mokiniams dalyvauti įvairiuose neformaliojo ugdymo renginiuose, susitikimuose, ugdyti įvairias kompetencijas neformalaus švietimo projektuose, lankytis meno ir sporto salėse bei kitų įstaigų erdvėse.

Įgyvendinus projektus bus pasiektas ir kokybinis pokytis, nes atnaujinus mokyklų ir ikimokyklinių įstaigų infrastruktūrą, teikiant daugiau neformalaus švietimo paslaugų visos dienos mokyklų erdvėse, bus pagerinta neformalaus ugdymo paslaugų kokybė, ugdymo prieinamumas vaikams, patiriantiems socialinę atskirtį.

***Pakruojo rajono savivaldybės administracijos planuojami pokyčiai:***

Atlikus poreikio įgyvendinti projektus analizę nustatyta, kad turima infrastruktūra pakankama ugdymo paslaugoms teikti, tik būtina ją atnaujinti, papildyti, praplėsti pajėgumus (padidinti ikimokyklinio ir priešmokyklinio ugdymo vietų skaičių Pakruojo mieste), todėl tikslingiausia atnaujinti turimą rajono bendrojo ugdymo ir ikimokyklinių ugdymo įstaigų viešąją infrastruktūrą – įgyvendinti priemones, kurių pagalba bus galima padidinti ugdymo prieinamumą (įskaitant ir atskirtį patiriančius asmenis), plėtoti įvairialypį švietimą vykdant visos dienos mokyklų veiklą, o tuo pačiu – pagerinti ugdymo paslaugų kokybę.

***Radviliškio rajono savivaldybės administracijos planuojami pokyčiai:***

Visos dienos erdvių sukūrimas mokykloje leis pagerinti ugdymo kokybę, padidins neformalaus ugdymo galimybes, vaikai ir mokiniai laisvą laiką po pamokų leis kokybiškai, saugiai. Planuojama, jog visos dienos mokyklą lankytų apie 180 Šeduvos gimnazijos 1-4 klasių moksleivių. Gimnazija turi erdvias patalpas, kurias pritaikius būtų teikiamos neformaliojo švietimo, socialinės pedagoginės pagalbos, popamokinės priežiūros paslaugos, vadovaujantis rekomendacijomis dėl visos dienos mokyklos kūrimo ir veiklos organizavimo, patvirtintomis Lietuvos Respublikos švietimo ir mokslo ministro 2018 m. birželio 26 d. įsakymu Nr. V-606 „Dėl Rekomendacijų dėl visos dienos mokyklų kūrimo ir veiklos organizavimo patvirtinimo“(su vėlesniais papildymais ir pakeitimais).

Universalaus dizaino elementų ir kitų inžinerinių priemonių įrengimas mokykloje padidins ugdymo prieinamumą atskirtį patiriantiems vaikams. Gražinos pagrindinėje mokykloje yra įsteigtos klasės specialiųjų ugdymosi poreikių turintiems mokiniams. Šias klases lanko 40 vaikų. Įrengus liftą ugdymo įstaigoje būtų padidintas infrastruktūros prieinamumas (sudaryta galimybė apsilankyti mokyklos bibliotekoje, sporto salėje, kompiuterių klasėse) neįgaliems vaikams, kad jie lengviau įveiktų atstumus iki mokymosi ir ugdymosi aplinkos. Neįgaliems vaikams ir jaunuoliams (7–21 metų) jau nuo 2016 m. rugsėjo 1 d. įsteigtame Gražinos pagrindinės mokyklos skyriuje – Dienos centre „Meleta“ teikiama dienos socialinė pagalba. Todėl ir reikalingos papildomos infrastruktūros plėtros, speciali įranga, pritaikyta neįgaliesiems, tolesniam problemų sprendimui.

Įgyvendinant projektus bus pasiekti kiekybiniai ir kokybiniai pokyčiai: padidės viešosios paslaugos gavėjų skaičius ir pagerės paslaugos prieinamumas.

***Šiaulių miesto savivaldybės administracijos planuojami pokyčiai:***

Visos dienos erdvių sukūrimas mokyklose leis pagerinti ugdymo kokybę, padidins neformalaus ugdymo galimybes, vaikai ir mokiniai laisvą laiką po pamokų leis kokybiškai, saugiai. Atnaujinus projekte „Edukacinių erdvių įrengimas Šiaulių miesto ugdymo įstaigose, plėtojant visos dienos mokyklos veiklas“ dalyvaujančių įstaigų infrastruktūrą, įrengiant visos dienos mokyklos erdves, jomis naudotis galės visi mokyklos mokiniai / vaikai, specialiųjų ugdymosi poreikių bei socialiai jautrios aplinkos mokiniai, visiems sudarant vienodas ir saugias sąlygas dalyvauti neformaliame švietime, užsiimti įvairia švietimo įstaigų numatyta popamokine veikla.

Atsižvelgiant į kintančius vaikų poreikius, o taip pat į kompleksinį ir šiuolaikinį ikimokyklinio ugdymo pateikimo turinį, tam, kad būtų auginama karta, atitinkanti sumanios, kūrybiškos ir darnios visuomenės principus, projekto „Ikimokyklinio ugdymo paslaugų prieinamumo didinimas Šiaulių miesto savivaldybėje“ įgyvendinimo metu bus didinamas ikimokyklinio ugdymo veiklos efektyvumas ir prieinamumas Šiaulių miesto savivaldybėje. Įrengus naują ikimokyklinio ugdymo įstaigą ir sukūrus reikiamą infrastruktūrą, bus patenkinamas ikimokyklinio ugdymo paslaugų poreikis Šiaulių mieste. Vaikams ikimokyklinio ugdymo paslaugos bus teikiamos modernioje, šiuolaikinius reikalavimus atitinkančioje aplinkoje. Vaikai bus ugdomi naudojant kokybiškas ugdymo priemones, skatinančias vaikų kūrybiškumą ir savireguliaciją, bus naudojami tvarūs ir ilgaamžiški baldai.

Atnaujinus mokyklų ir ikimokyklinių įstaigų infrastruktūrą, teikiant daugiau neformalaus švietimo paslaugų visos dienos mokyklų erdvėse, bus pagerinta neformalaus ugdymo paslaugų kokybė bei padidintas ikimokyklinio ugdymo prieinamumas.

***Šiaulių rajono savivaldybės administracijos planuojami pokyčiai:***

Numatoma įkurti 3 naujas ikimokyklinio ugdymo grupes (įrengti papildomas ugdymo patalpas), aprūpinti jas reikiama įranga. Tikslus įstaigų, kuriose bus įrengiamos grupės, skaičius (1-3), bus numatomas įvertinus aktualų poreikį ir atlikus prognozes.

Bus įrengtos edukacinės erdvės, skirtos visos dienos mokyklos veikloms, atliktas patalpų remontas, nupirkta reikalinga įranga, priemonės.

**Tikslinės grupės, kurioms skirta Priemonė**

Į Priemonės veiklas galės būti įtraukiamos Šiaulių regiono savivaldybėms pavaldžios ikimokyklinio ir bendrojo ugdymo įstaigos. Priemonės tikslines grupes sudarys ikimokyklinio ir priešmokyklinio, pradinio bei pagrindinio ugdymo programas vykdančių švietimo įstaigų mokiniai, mokytojai, mokinių tėvai ar globėjai (rūpintojai); specialiųjų ugdymosi poreikių turintys vaikai; atskirtį ar socialines rizikas, dėl kurių kyla grėsmė patirti socialinę atskirtį, patiriantys vaikai. Projektų įgyvendinimas turės tiesioginės įtakos ikimokyklinio ir priešmokyklinio, pradinio bei pagrindinio ugdymo programas vykdančių švietimo įstaigų mokinių, mokytojų, mokinių tėvų ar globėjų (rūpintojų), specialiųjų ugdymosi poreikių turinčių vaikų, atskirtį ar socialines rizikas, dėl kurių kyla grėsmė patirti socialinę atskirtį, patiriančių vaikų tikslinėms grupėms.

**III SKYRIUS**

**PAŽANGOS PRIEMONĖS ĮGYVENDINIMO TERITORIJA**

Pažangos priemonės veiklų įgyvendinimo teritoriją sudaro Akmenės, Joniškio, Kelmės, Pakruojo, Radviliškio ir Šiaulių rajonų bei Šiaulių miesto savivaldybių teritorijos.

**IV SKYRIUS**

**PAŽANGOS PRIEMONĖS VEIKLOS, PROJEKTŲ VYKDYTOJAI IR PARTNERIAI**

Siekiant panaikinti Plane nustatytos problemos *Nepakankamas ikimokyklinio ir bendrojo ugdymo prieinamumas* gilumines priežastis, Priemone bus įgyvendintos šios dviejų veiklų 4 poveiklės:

 visos dienos mokyklos erdvių sukūrimas ir pritaikymas ikimokyklinio, priešmokyklinio, pradinio bei pagrindinio ugdymo programas vykdančiose švietimo įstaigose: vidaus patalpų remontas, modernizavimas ir pritaikymas visos dienos mokyklos neformaliojo švietimo veikloms; lauko edukacinių erdvių įrengimas; visos dienos mokyklos veikloms vykdyti reikalingų priemonių įsigijimas; modernios įrangos įsigijimas kūrybinėms ir inovatyvioms mokinių veikloms;

 universalaus dizaino elementų ir kitų inžinerinių priemonių negalią turintiems mokiniams įrengimas bendrojo ugdymo mokyklose;

 naujų ikimokyklinio ugdymo vietų kūrimas, dėmesį skiriant ankstyvojo amžiaus vaikų ugdymui;

* negalią turintiems mokiniams ir kitiems mokiniams pavėžėti iki ir iš ugdymo įstaigos lengvai pritaikomų transporto priemonių įsigijimas.

Siekiant spręsti aukščiau aptartas problemas dėl nepakankamai modernios ir/ar menkai pritaikytos ugdymo aplinkos, skurdžios materialinės bazės, silpnai taikomų edukacinių naujovių ir dėl to kylančių trikdžių plėtoti įvairialypį švietimą bei nepakankamai užtikrintų vienodų galimybių naudotis įtraukiomis ir kokybiškomis švietimo paslaugomis įvairių socialinių grupių atstovams, Šiaulių regiono savivaldybių administracijos siūlo įgyvendinti švietimo srities projektus, kurie prisidės prie Šiaulių regiono plėtros plano pažangos priemonės Nr. LT026-03-03-01 „Ikimokyklinio ir bendrojo ugdymo aplinkos modernizavimas“ įgyvendinimo.

**Akmenės rajono savivaldybės administracijos planuojami projektai:**

***1 projekto pavadinimas:*** Ugdymo prieinamumo didinimas atskirtį patiriantiems vaikams Akmenės rajone.

***Pagrindinės sprendžiamos problemos:*** 1) ugdymo aplinkos pritaikymas negalią turintiems mokiniams; 2) 2022–2023 m. Šiaulių regione 3-5 metų vaikų, dalyvaujančių ikimokykliniame ir priešmokykliniame ugdyme, dalis sudarė 95,3 proc. Lietuvos vidurkio (ŠVIS, 2022). Atsižvelgiant į tai, kad Akmenės rajone 2022-2023 m. 3-5 metų vaikų, dalyvaujančių ikimokykliniame ir priešmokykliniame ugdyme, dalis buvo tik 55,6 proc., o ikimokyklinio ir priešmokyklinio ugdymo poreikis Akmenės rajone auga, siūlomu projektu bus sudarytos sąlygos padidinti 3-5 metų vaikų dalyvavimą ikimokykliniame ir priešmokykliniame ugdyme.

***Projekto tikslas –*** gerinti švietimo sąlygas asmenims su negalia, gerinant ugdymo aplinką bei infrastruktūrą, ir padidinti ikimokyklinio amžiaus vaikų ugdymo prieinamumą Akmenės rajono savivaldybėje.

***Pagrindinės projekto veiklos:*** 1) projekto metu bus įrengtos universalaus dizaino elementų ir kitos inžinerinės priemonės, pritaikytos patalpos neįgaliesiems, įsigyta reikalinga įranga Naujosios Akmenės Ramučių gimnazijoje, nupirkta 1 tikslinė transporto priemonė, skirta negalią turintiems mokiniams ir kitiems mokiniams pavėžėti iki ir iš ugdymo įstaigos; 2) projekto įgyvendinimo metu bus įrengtos patalpos 3 ikimokyklinio amžiaus vaikų grupėms esamuose pastatuose (vidaus patalpų remontas, reikalingų baldų ir įrangos įsigijimas, lauko edukacinių erdvių įrengimas) Naujosios Akmenės ikimokyklinio ugdymo mokykloje, Akmenės gimnazijos ikimokyklinio ugdymo skyriuje „Gintarėlis“.

***2 projekto pavadinimas:*** Visos dienos mokyklos erdvių įrengimas ir pritaikymas Akmenės rajono ikimokyklinio, priešmokyklinio, pradinio bei pagrindinio ugdymo įstaigose.

***Pagrindinė sprendžiama problema:*** neformaliojo švietimo stiprinimas, neformaliojo švietimo veiklose dalyvaujančių mokinių dalies padidinimas.

***Projekto tikslas –*** sukurti visos dienos erdves bendrojo lavinimo ugdymo įstaigoje, siekiant stiprinti neformalųjį ugdymą ir didinti švietimo sistemos kokybę.

***Pagrindinės projekto veiklos:*** projekto įgyvendinimo metu bus kuriamos visos dienos erdvės ugdymo patalpos bendrojo ugdymo mokiniams. Taip bus stiprinamas neformalusis ugdymas, didinama švietimo sistemos kokybė. Naujosios Akmenės „Saulėtekio“ progimnazijoje bus atliekamas vidaus patalpų remontas, modernizavimas ir pritaikymas visos dienos mokyklos neformaliojo švietimo veikloms; lauko edukacinių erdvių įrengimas; visos dienos mokyklos veikloms vykdyti reikalingų priemonių ir baldų įsigijimas; modernios įrangos įsigijimas kūrybinėms ir inovatyvioms mokinių veikloms.

***Analizės, atliktos prieš pateikiant Šiaulių regiono plėtros tarybai pasiūlymą dėl savivaldybės projektų įtraukimo į regiono plėtros planą, rezultatai:***

Planuojant projektų „Ugdymo prieinamumo padidinimas Akmenės rajono savivaldybėje atskirtį patiriantiems vaikams“, „Naujų ikimokyklinio ugdymo grupių įrengimas Akmenės rajono savivaldybėje“ ir „Visos dienos mokyklos erdvių įrengimas Naujosios Akmenės „Saulėtekio“ progimnazijoje“ įgyvendinimą, analizuotos Akmenės rajono bendrojo ugdymo ir ikimokyklinio ugdymo įstaigos: Akmenės gimnazija, Papilės Simono Daukanto gimnazija, Ventos gimnazija, Naujosios Akmenės „Saulėtekio“ progimnazija, Naujosios Akmenės Ramučių gimnazija, Naujosios Akmenės ikimokyklinio ugdymo mokykla, Akmenės gimnazijos ikimokyklinio ugdymo skyrius „Gintarėlis“, Papilės Simono Daukanto ikimokyklinio ugdymo skyrius „Kregždutė“, Ventos gimnazijos ikimokyklinio ugdymo skyrius „Berželis“.

Planuojant įgyvendinti projektus, infrastruktūros objektai ir paslaugos pasirinkti įvertinus esamą situaciją. Visose Akmenės rajono ikimokyklinio ir bendrojo ugdymo įstaigose trūksta infrastruktūrinių priemonių, kurios įgalintų iš esmės pagerinti ugdymo kokybę ir prieinamumą, o negalią turinčių mokinių įtraukimas į ugdymą rajono ugdymo įstaigose yra sudėtingas, dėl nepakankamo aplinkos pritaikymo.

Įgyvendinant projektus planuojamas bendrojo ugdymo ir ikimokyklinių ugdymo įstaigų viešosios infrastruktūros atnaujinimas: atliekamas remontas planuojamose įrenginėti visos dienos erdvėse, įrenginėjami universalaus dizaino elementai ir kitos inžinierinės priemonės, kuriant geresnį aplinkos pritaikymą neįgaliesiems.

***Pareiškėjas ir projektų vykdytojas:*** Akmenės rajono savivaldybės administracija.

***Projektų partneriai:***Naujosios Akmenės Ramučių gimnazija, Naujosios Akmenės ikimokyklinio ugdymo mokykla, vykdanti ikimokyklinio ir priešmokyklinio ugdymo programas, Akmenės gimnazijos ikimokyklinio ugdymo skyrius „Gintarėlis“, Naujosios Akmenės „Saulėtekio“ progimnazija.

**Joniškio rajono savivaldybės administracijos planuojami projektai:**

***1 projekto pavadinimas:*** Ugdymo prieinamumo didinimas atskirtį patiriantiems vaikams Joniškio rajone.

***Pagrindinė sprendžiama problema:*** ugdymo aplinkos pritaikymas negalią turintiems mokiniams.

***Projekto tikslas –*** gerinti ugdymo sąlygas asmenims su negalia, gerinant ugdymo prieinamumą mokinių pavėžėjimu.

***Pagrindinės projekto veiklos:*** projekto metu bus nupirktos dvi tikslinės transporto priemonės, skirtos mokinių pavėžėjimui, pritaikytos vežti ir asmenis su fizine negalia: 19+1 keleivių vietų elektriniai autobusai su galimybe vežti neįgaliuosius su fizine negalia.

***2 projekto pavadinimas:*** Visos dienos mokyklos erdvių įrengimas ir pritaikymas Joniškio rajono ikimokyklinio, priešmokyklinio, pradinio bei pagrindinio ugdymo įstaigose.

***Pagrindinė sprendžiama problema:*** Joniškio rajono ikimokyklinio ir bendrojo ugdymo įstaigose trūksta infrastruktūrinių priemonių, kurios įgalintų iš esmės pagerinti neformaliojo ugdymo kokybę ir padidinti mokinių, dalyvaujančių visos dienos mokyklos veiklose, skaičių.

***Projekto tikslas –*** sukurti visos dienos erdves ikimokyklinio ugdymo ir bendrojo lavinimo ugdymo įstaigose, siekiant stiprinti neformalųjį ugdymą ir didinti švietimo sistemos kokybę.

***Pagrindinės projekto veiklos:*** projekto metu bus įrengtos edukacinės erdvės, skirtos visos dienos veikloms, atliktas patalpų remontas, nupirkta reikalinga įranga. Bus vykdomas infrastruktūros modernizavimas ir pritaikymas visos dienos mokyklos neformaliojo švietimo veikloms; lauko edukacinių erdvių įrengimas; visos dienos mokyklos veikloms vykdyti reikalingų priemonių įsigijimas; modernios įrangos įsigijimas kūrybinėms ir inovatyvioms mokinių veikloms. Planuojama, kad visos dienos erdvės bus sukurtos 5 Joniškio rajono bendrojo ugdymo mokyklose ir 3 vaikų darželiuose. Taip bus kuriama pagalbos vaikui, mokiniui bei mokytojui sistema, stiprinamas neformalusis ugdymas, didinama švietimo sistemos kokybė.

***Analizės, atliktos prieš pateikiant Šiaulių regiono plėtros tarybai pasiūlymą dėl savivaldybės projektų įtraukimo į regiono plėtros planą, rezultatai:***

Planuojant projektų „Edukacinių erdvių įrengimo Joniškio rajono ugdymo įstaigose, vystant visos dienos mokyklos veiklas“ ir „Ugdymo prieinamumo didinimo priemonių diegimas atskirtį patiriantiems vaikams“ įgyvendinimą, analizuotos Joniškio rajono bendrojo lavinimo ugdymo ir ikimokyklinio ugdymo įstaigos: Joniškio Mato Slančiausko progimnazija, Joniškio rajono „Saulės“ pagrindinė mokykla, Joniškio rajono Žagarės gimnazija, Joniškio rajono Skaistgirio gimnazija, Joniškio rajono pagrindinė mokykla, Joniškio vaikų darželis „Vyturėlis“, Joniškio vaikų lopšelis-darželis „Ąžuoliukas“, Joniškio vaikų lopšelis-darželis „Saulutė“. Projektuose dalyvaus visos nurodytos ugdymo įstaigos, kadangi visos ugdymo įstaigos prisideda prie visos dienos veiklų kūrimo vaikui ir neįgaliųjų įtraukimo į ugdymą:

1) *Joniškio „Saulės“ pagrindinėje mokykloje* mokosi 573 vaikai. Mokykla, dalyvaudama projekto „Edukacinių erdvių įrengimas Joniškio rajono ugdymo įstaigose, vystant visos dienos mokyklos veiklas“ veiklose, planuoja įrengti ir visos dienos mokyklos veikloms pritaikyti net 7 savo mokyklos erdves. Bus įrengta mobili skaitykla, muzikos studija, poilsio erdvės, robotikos klasė, STEAM kabinetas, technologijų studija, žaidimų kambarys.

2) *Joniškio Mato Slančiausko progimnazija* visos dienos mokyklos erdves kurs mokykloje, kurioje mokinių vidurkis apie 400 mokinių. Šioje ugdymo įstaigoje bus įrengta keramikos studija, poilsio kambariai, nusiraminimo erdvės vaikams, namų darbų ruošimo kabinetai, lauko erdvė žaidimams.

3) *Žagarės gimnazijoje* mokosi apie 260 mokinių, net 59 iš jų dalyvauja ikimokykliniame ir priešmokykliniame ugdyme, todėl visos dienos erdvės itin svarbios. Mokyklos bendruomenė planuoja įrengti įvairių veiklų erdvę, muzikinių užsiėmimų salą, lauko erdvę žaidimams, virtuvėlę.

4) *Skaistgirio gimnazija* savo mokykloje taip pat vykdo ikimokyklinį ir priešmokyklinį ugdymą, šio mažiausio amžiaus vaikų mokykloje net 59. Iš viso Skaistgirio gimnazijoje mokosi 244 mokiniai. Dalyvaudama projekte mokyklos bendruomenė planuoja įrengti veiklų ir relaksacijos erdves, renginių ir muzikinių užsiėmimų salę, lauko erdvę, virtuvėlę.

5) *Joniškio rajono pagrindinė mokykla* jungia keletą kaimiškų vietovių mokyklų. Šią mokyklą sudaro Gasčiūnų, Gataučių ir Kriukų kaimų mokyklos. Iš viso šiose mokyklose mokosi 409 mokiniai, iš jų net 88 ikimokyklinio ir priešmokyklinio ugdymo vaikai, kuriems visos dienos mokyklos erdvės aktualiausios. Tinkamam visos dienos laiko praleidimui mokyklos bendruomenei trūksta įrangos veiklų erdvei.

6) Projekte taip pat dalyvaus Joniškio mieste esančios ikimokyklinio ir priešmokyklinio ugdymo įstaigos – *Joniškio vaikų darželis „Vyturėlis“, Joniškio vaikų darželis „Ąžuoliukas“ ir Joniškio vaikų darželis „Saulutė“.* Šios įstaigos veiklas vaikams vykdo iki pat tėvų darbo dienos pabaigos, pailgintos grupės veikia net iki 18 val. Visos įstaigos planuoja įsirengti lauko erdves, nusiraminimo ir relaksacijos kambarius, STEAM laboratorijas, atsinaujinti muzikos užsiėmimų erdves ir kt.

Projekto „Ugdymo prieinamumo didinimo priemonių diegimas atskirtį patiriantiems vaikams“ veikloje dalyvaus Joniškio „Saulės“ pagrindinė mokykla, Joniškio Mato Slančiausko progimnazija, Žagarės gimnazija, Skaistgirio gimnazija, Joniškio rajono pagrindinė mokykla. Projekto metu mokinių pavėžėjimo užtikrinimui bus įsigytos dvi tikslinės transporto priemonės – 19+1 keleivių vietų elektriniai autobusai su galimybe vežti neįgaliuosius su fizine negalia.

Įgyvendinant projektus planuojamas bendrojo ugdymo ir ikimokyklinių ugdymo įstaigų viešosios infrastruktūros atnaujinimas: atliekamas remontas planuojamose įrenginėti visos dienos erdvėse, įrenginėjami universalaus dizaino elementai ir kitos inžinerinės priemonės, kuriant geresnį aplinkos pritaikymą neįgaliesiems.

***Pareiškėjas ir projektų vykdytojas:*** Joniškio rajono savivaldybės administracija.

***Projektų partneriai:***Joniškio rajono savivaldybės bendrojo ugdymo mokyklos ir ikimokyklinio, priešmokyklinio, pradinio bei pagrindinio ugdymo programas vykdančios švietimo įstaigos.

**Kelmės rajono savivaldybės administracijos planuojami projektai:**

***1 projekto pavadinimas:*** Ugdymo prieinamumo didinimas atskirtį patiriantiems vaikams Kelmės rajone.

***Pagrindinė sprendžiama problema:*** ugdymo aplinkos pritaikymas negalią turintiems mokiniams pavėžėjimu tikslinėmis transporto priemonėmis.

***Projekto tikslas –*** gerinti ugdymo sąlygas asmenims su negalia, gerinant ugdymo prieinamumą mokinių pavėžėjimu.

***Pagrindinės projekto veiklos:*** projekto metu bus nupirktos 5 tikslinės transporto priemonės, skirtos mokinių pavėžėjimui, pritaikytos vežti ir asmenis su fizine negalia. Tikslinių transporto priemonių įsigijimas pagerins švietimo įtrauktį asmenims, patiriantiems socialinę atskirtį.

***2 projekto pavadinimas:*** Visos dienos mokyklos erdvių įrengimas ir pritaikymas Kelmės rajono ikimokyklinio, priešmokyklinio, pradinio bei pagrindinio ugdymo įstaigose.

***Pagrindinė sprendžiama problema:*** Siekiant stiprinti neformalųjį ugdymą ir jo kokybę numatyta plėtoti visos dienos mokyklų tinklą ir gerinti atitinkamą infrastruktūrą Kelmės rajono Tytuvėnų gimnazijoje ir Kelmės „Aukuro“ pagrindinėje mokykloje. Šių ugdymo įstaigų klasių talpumas yra vienas iš didžiausių rajone.

***Projekto tikslas –*** sukurti visos dienos erdves bendrojo ugdymo įstaigose, siekiant stiprinti neformalųjį ugdymą ir didinti švietimo sistemos kokybę.

***Pagrindinės projekto veiklos:*** Planuojamas visos dienos mokyklos erdvių sukūrimas ir pritaikymas: vidaus patalpų remontas, modernizavimas ir pritaikymas visos dienos mokyklos neformaliojo švietimo veikloms; lauko edukacinių erdvių įrengimas; visos dienos mokyklos veikloms vykdyti reikalingų priemonių įsigijimas; modernios įrangos įsigijimas kūrybinėms ir inovatyvioms mokinių veikloms.

***Analizės, atliktos prieš pateikiant Šiaulių regiono plėtros tarybai pasiūlymą dėl savivaldybės projektų įtraukimo į regiono plėtros planą, rezultatai:***

Atsižvelgiant į priemonės išankstines sąlygas (t. y. pirmenybė teikiama efektyviai veikiančioms mokykloms ar jų padaliniams, t. y. kuriose mokosi ne mažiau kaip 200 mokinių) planuotas Kelmės rajono savivaldybės ugdymo įstaigoms mokyklinių autobusų įsigijimas. Šioje srityje būtinos naujos priemonės, įgalinančios užtikrinti atskirtį patiriančių mokinių susisiekimą su ugdymo įstaigomis. Planuojama įsigyti 5 tikslines transporto priemones, nes Kelmės rajono savivaldybės teritorija didelė, o gyventojų tankis mažas, didelė dalis moksleivių ugdymo įstaigas pasiekia naudodamiesi pavėžėjimo paslaugomis.

Atsižvelgiant į demografinę padėtį Kelmės rajone, nagrinėtos Kelmės miesto ir Tytuvėnų miesto ugdymo įstaigos, kurių klasių talpumas didelis ir šiuo metu mokinių skaičius didesnis nei 200. Įgyvendinant projektus planuojamas bendrojo ugdymo ir ikimokyklinių ugdymo įstaigų viešosios infrastruktūros atnaujinimas, bus atliekamas remontas planuojamose įrenginėti visos dienos erdvėse, kuriant geresnį ugdymo aplinkos pritaikymą visos dienos mokykloms.

***Pareiškėjas ir projektų vykdytojas:***  Kelmės rajono savivaldybės administracija.

***Projektų partneriai:*** Kelmės rajono savivaldybės bendrojo ugdymo mokyklos ir ikimokyklinio, priešmokyklinio, pradinio bei pagrindinio ugdymo programas vykdančios švietimo įstaigos.

**Pakruojo rajono savivaldybės administracijos planuojami projektai:**

***1 projekto pavadinimas:*** Ugdymo prieinamumo didinimas atskirtį patiriantiems vaikams Pakruojo rajone.

***Pagrindinės sprendžiamos problemos:*** 1) ugdymo prieinamumas, ugdymo aplinkos pritaikymas negalią turintiems mokiniams; 2) Pakruojo mieste išlieka naujų ikimokyklinio ugdymo vietų, ypač skiriant dėmesį ankstyvojo amžiaus vaikų ugdymui, kūrimo poreikis.

***Projekto tikslas –*** padidinti ugdymo prieinamumą atskirtį patiriantiems vaikams ir padidinti ikimokyklinio bei priešmokyklinio ugdymo prieinamumą Pakruojo mieste.

***Pagrindinės projekto veiklos:*** 1. Universalaus dizaino elementų ir kitų inžinerinių priemonių įrengimas Pakruojo „Žemynos“ progimnazijoje. Projekto įgyvendinimo metu Pakruojo „Žemynos“ progimnazijoje planuojama įrengti universalaus dizaino elementus ir kitas inžinerines priemones. 2. Negalią turintiems mokiniams ir kitiems mokiniams pavėžėti iki ir iš ugdymo įstaigos lengvai pritaikomų transporto priemonių įsigijimas. Projekto įgyvendinimo metu numatyta įsigyti 4 vnt. tikslinių transporto priemonių (Pakruojo „Žemynos“ progimnazijai, Linkuvos gimnazijai, Balsių pagrindinei mokyklai, Lygumų pagrindinei mokyklai). 3. Pakruojo vaikų lopšelio darželio "Saulutė" rekonstravimas, pastato atnaujinimas (modernizavimas) ir naujo priestato statyba, vidaus patalpų, lauko erdvių atnaujinimas, naujų baldų, įrangos įsigijimas.

***2 projekto pavadinimas:*** Visos dienos mokyklos erdvių įrengimas ir pritaikymas Pakruojo rajono ikimokyklinio, priešmokyklinio, pradinio bei pagrindinio ugdymo įstaigose.

***Pagrindinė sprendžiama problema:*** neformaliojo švietimo stiprinimas, neformaliojo švietimo veiklose dalyvaujančių mokinių skaičiaus padidinimas.

***Projekto tikslas –*** didinti švietimo įtrauktį ir prieinamumą Pakruojo rajone, kuriant patrauklią, šiuolaikinius poreikius atitinkančią ugdymo aplinką Pakruojo rajono ugdymo įstaigose.

***Pagrindinės projekto veiklos:*** Visos dienos mokyklos erdvių sukūrimas ir pritaikymas ikimokyklinio, priešmokyklinio, pradinio bei pagrindinio ugdymo programas vykdančiose Pakruojo rajono švietimo įstaigose. Penkiose Pakruojo rajono savivaldybės bendrojo ugdymo įstaigose (Pakruojo „Žemynos“ progimnazijoje, Pakruojo r. Linkuvos gimnazijoje, Žeimelio gimnazijoje, Pakruojo r. Lygumų pagrindinėje mokykloje, Pakruojo r. Balsių pagrindinėje mokykloje) planuojama atnaujinti ir pritaikyti reikiamas patalpas; įsigyti reikiamus baldus ir įrangą, mokomąsias priemones; sutvarkyti lauko erdves, įrengiant lauko sporto erdves, lauko klases.

***Analizės, atliktos prieš pateikiant Šiaulių regiono plėtros tarybai pasiūlymą dėl savivaldybės projektų įtraukimo į regiono plėtros planą, rezultatai:***

Planuojant projektų „Patrauklios, šiuolaikinius poreikius atitinkančios ugdymo aplinkos kūrimas Pakruojo rajono ugdymo įstaigose“, „Pakruojo vaikų lopšelio-darželio „Saulutė“ infrastruktūros atnaujinimas“ ir „Ugdymo prieinamumo didinimas Pakruojo rajono bendrojo ugdymo įstaigose atskirtį patiriantiems vaikams“ įgyvendinimą, analizuotos Pakruojo „Atžalyno“, Žeimelio ir Linkuvos gimnazijos, Pakruojo r. Lygumų pagrindinė mokykla, Pakruojo r. Balsių ir Rozalimo pradinės mokyklos, ikimokyklinio ugdymo įstaigos Pakruojo vaikų lopšelis-darželis „Saulutė“, Pakruojo vaikų lopšelis-darželis „Vyturėlis“, Linkuvos vaikų lopšelis-darželis „Šaltinėlis“. Analizės metu nagrinėtas žemiau išvardintos infrastruktūros bei paslaugų gerinimo poreikis:

*1) visos dienos mokyklos paslaugų teikimui reikiamos sukurti erdvės ir darbuotojų poreikiai:*

2022 m. rugsėjo 1 d. Pakruojo rajone veikė 8 bendrojo ugdymo įstaigos, kurias lanko 1593 mokiniai, iš jų beveik 84 proc. (1338 vaikai) yra ugdomi pagal pradinio ir pagrindinio ugdymas programas. 758 vaikai (beveik 48 procentai visų mokinių) gyvena daugiau kaip 3 kilometrai nuo ugdymo įstaigos, todėl į ją ir iš jos yra vežiojami. Didžiajai daliai vaikų parvykimas iš ugdymo įstaigos tampa iššūkiu, nes tiek dėl mokyklinio transporto trūkumo, tiek dėl nepatogių ir trūkstamų viešojo transporto maršrutų iš ugdymo įstaigos vaikai dažniausiai grįžta pakankamai vėlai, ir po pamokų tenka ilgai laukti iki vykimo namo. Nemaža dalis vaikų dėl parvykimo namo derinasi prie dirbančių tėvų, todėl taip pat turi ilgai laukti, kol po pamokų galės grįžti namo. Kita dalis vaikų susiduria su kitomis problemomis – gyvena socialinės rizikos, mažas pajamas gaunančiose šeimose. Šie vaikai dažniausiai neturi nei sąlygų mokytis saugioje aplinkoje, nei galimybių po pamokų ugdytis, gauti ugdymuisi reikalingą pagalbą, dalyvauti įvairiose popamokinėse veiklose ir pan. Siekiant sudaryti sąlygas kokybiškam, įtraukiam, socialiai teisingam ir lygias galimybes užtikrinančiam vaikų ugdymui (si) saugioje aplinkoje, plėtoti vaikų socializacijos galimybes, užtikrinti saugų, kryptingą vaikų ugdymą ir užimtumą po pamokų, ugdymo įstaigose būtina kurti patrauklią, šiuolaikinius poreikius atitinkančią ugdymo (si) aplinką, įkuriant visos dienos mokyklas. Visos dienos mokyklos erdves sukurti planuojama penkiose rajono bendrojo ugdymo įstaigose, vykdančiose priešmokyklinio, pradinio bei pagrindinio ugdymo programas.

*2) naujų ikimokyklinio ir priešmokyklinio ugdymo vietų kūrimui reikiamos infrastruktūros poreikiai:*

2022 m. rugsėjo 1 d. Pakruojo rajone pagal ikimokyklinio ir priešmokyklinio ugdymo programas buvo ugdomi 594 vaikai, iš jų 411 vaikų buvo ugdomi ikimokyklinio ugdymo įstaigose. Nors Pakruojo rajone, kaip ir didžiojoje Lietuvos dalyje, kasmet stebimas mažėjantis gyventojų skaičius, Pakruojo mieste išlieka naujų ikimokyklinio ugdymo vietų, ypač skiriant dėmesį ankstyvojo amžiaus vaikų ugdymui, kūrimo poreikis – būtent Pakruojo mieste ar šalia jo yra didžiausias rajono gyventojų skaičius, didžiausia įmonių (įstaigų) koncentracija, veikia dvi bendrojo ugdymo įstaigos. Nemaža dalis darbuotojų, dirbančių Pakruojo mieste (ar šalia jo) įsikūrusiose įmonėse (įstaigose), atvyksta iš kitų rajonų – Šiaulių, Joniškio, Pasvalio. Šiems darbuotojams būtų labai patogu savo mažamečius vaikus ugdyti būtent Pakruojyje veikiančiuose darželiuose, nes būtų patogiau suderinti nuvežimo ir parvežimo iš ikimokyklinio ugdymo įstaigos laiką. Siekiant užtikrinti kaip galima ankstesnį tėvų grįžimą į darbo rinką po vaiko priežiūros atostogų, būtina užtikrinti reikiamą vietų skaičių ikimokyklinio ugdymo įstaigose. Be to, ne mažiau svarbu užtikrinti ir higienos normas atitinkančias sąlygas ikimokyklinio ugdymo įstaigose. Pakruojo mieste šiuo metu veikia trys ikimokyklinio ugdymo įstaigos: dviejų steigėjas yra savivaldybė, vienos – Pakruojo Šv. Jono Krikštytojo parapija. Galimybė kurti naujas ikimokyklinio ugdymo vietas yra Pakruojo vaikų lopšelyje-darželyje „Saulutė“. Šiuo metu darželio pajėgumai yra 95 vietos, yra poreikis įsteigti dar bent dvi 35 vietų grupes: 1 grupę (15 vaikų) 2-3 m. amžiaus vaikams, 1 grupę (20 vaikų) 3-7 m. amžiaus vaikams. Kadangi pastatas yra senos statybos, nerenovuotas, net kapitaliai neremontuotas, būtina statyti priestatą, perplanuoti vidaus erdves, sutvarkyti lauko erdves, taip sudarant sąlygas padidinti ugdymo prieinamumą ikimokyklinio ir priešmokyklinio amžiaus vaikams.

*3) esamos infrastruktūros būklė ir jos pritaikymas specialiųjų poreikių vaikams; priemonės, reikalingos padidinti ugdymo prieinamumą atskirtį patiriantiems vaikams:*

Vienos iš pagrindinių problemų, su kuriomis susiduriama organizuojant ugdymo procesą ir siekiant užtikrinti ugdymo prieinamumo didinimą atskirtį patiriantiems vaikams:

a) Tik dvi iš 8 bendrojo ugdymo įstaigų yra pritaikytos asmenims su negalia. Likusios įstaigos arba nepritaikytos, arba pritaikytos tik iš dalies. Rajone tik dvi bendrojo ugdymo įstaigos (Linkuvos gimnazija ir Pakruojo „Žemynos“ progimnazija), kurių mokinių skaičius didesnis kaip 200, pritaikytos asmenims su judėjimo negalia: užtikrintas asmenų su negalia patekimas į pastatus, laisvas judėjimas pastatų viduje, pritaikyti sanitariniai mazgai. Kitose ugdymo įstaigose priemonių, skirtų užtikrinti prieinamumą asmenims su judėjimo negalia, nėra arba yra įrengta tik iš dalies. Nei vienoje iš ugdymo įstaigų nėra įrengtų erdvių (patalpų) specialiųjų poreikių vaikams, kuriose tiek iškilus būtinybei, tiek kitu kasdienio ugdymo proceso metu jie galėtų nusiraminti. Siekiant spręsti aukščiau išvardintas problemas, planuojama vienoje rajono bendrojo ugdymo įstaigoje diegti universalaus dizaino ir kitų inžinerinių sprendimų priemones (įrengti keltuvus, pandusus, „emocijų/nusiraminimo“ kambarius, pritaikyti sanitarinius mazgus).

b) Turimų transporto priemonių nepakanka užtikrinti vaikų pavėžėjimą iš namų į ugdymo įstaigas ir atgal, bei iš ugdymo įstaigų edukacijos ar švietimo pagalbos tikslais į kitus objektus ir atgal. 758 vaikai (beveik 48 procentai visų mokinių) gyvena daugiau kaip 3 kilometrai nuo ugdymo įstaigos, todėl į ją ir iš jos yra vežiojami. Geltonaisiais autobusais yra vežama beveik 46 proc. (346 vaikai) visų vežiojamų vaikų, kiti vaikai vežami maršrutiniais autobusais, mokyklų, privačiu transportu ir kitais būdais. Akivaizdu, kad ugdymo įstaigoms trūksta transporto priemonių, kuriomis galėtų užtikrinti vaikų pavėžėjimą iš namų į ugdymo įstaigą prieš pamokas ir po pamokų iki namų. Transporto priemonių trūksta ne tik vaikų pavėžėjimui į ir iš ugdymo įstaigos, bet taip pat ir pavėžėti vaikus iš ugdymo įstaigos edukacijos ar švietimo pagalbos tikslais į kitus objektus ir atgal: į STEAM laboratorijas, muziejus, baseiną ir kt. objektus, kuriuos ugdymo įstaigos lanko įgyvendindamos ugdymo programas. Vienoje iš bendrojo ugdymo įstaigų - Pakruojo „Žemynos“ progimnazijoje, kuri vaikų skaičiumi yra pati didžiausia (ją lanko 518 vaikų), susiduriama su ta problema, kad dėl didelio klasės vaikų skaičiaus vaikai netelpa į vieną transporto priemonę, todėl progimnazija, norėdama užtikrinti vaikų ugdymą ne gimnazijos pastate, vaikų pavėžėjimui turi naudoti du turimus geltonuosius autobusus, ar pirkti transporto paslaugas. Naudojant savo turimas transporto priemones susiduriama su problema, kad sunku užtikrinti likusių vaikų pavėžėjimą iš namų į ugdymo įstaigą ar iš įstaigos į namus. Kita problema – nei viena iš ugdymo įstaigų turimų transporto priemonių nėra pritaikyta asmenims su judėjimo negalia. Siekiant spręsti aukščiau įvardintas problemas, planuojama įsigyti 4 tikslines transporto priemones keturioms Pakruojo rajono bendrojo ugdymo įstaigoms.

Vykdant poreikio įgyvendinti projektus analizę buvo nagrinėti šie viešosios infrastruktūros ir (ar) paslaugų pagerinimo, investavimo būdai: bendrojo ugdymo ir ikimokyklinių ugdymo įstaigų viešosios infrastruktūros atnaujinimas, konversija, naujos infrastruktūros sukūrimas. Atliekant analizę buvo atsižvelgta į regioninės pažangos priemonių Nr. 12-003-03-02-17 (RE) „Plėtoti įvairialypį švietimą vykdant visos dienos mokyklų veiklą“ bei Nr. 12-003-03-01-23 (RE) „Padidinti ugdymo prieinamumą atskirtį patiriantiems vaikams“ gairėse (toliau – Gairės) nustatytus reikalavimus projektams, Horizontaliųjų principų, Europos Sąjungos pagrindinių teisių chartijos laikymosi reikalavimus, reikalavimus valstybės pagalbai:

1. Pakruojo rajono savivaldybės administracija užtikrins Horizontaliųjų principų, Europos Sąjungos pagrindinių teisių chartijos laikymosi reikalavimus, reikalavimus valstybės pagalbai;

2. Projektai atitinka Gairėse nustatytus reikalavimus:

2.1.  *2 projektas „Visos dienos mokyklos erdvių sukūrimas ir pritaikymas Pakruojo rajono ikimokyklinio, priešmokyklinio, pradinio bei pagrindinio ugdymo įstaigose“*, kurio metu bus kuriamos visos dienos mokyklos erdvės ir pritaikomos ikimokyklinio, priešmokyklinio, pradinio bei pagrindinio ugdymo programas vykdančiose švietimo įstaigose:

2.1.1. visos dienos mokyklos erdvės bus kuriamos rajono ugdymo įstaigose, kurių mokyklų tinklo pertvarkos plane nėra numatyti uždaryti ar likviduoti;

2.1.2. investicijos skiriamos kurti ir / ar atnaujinti ikimokyklinio, priešmokyklinio, pradinio bei pagrindinio ugdymo programas vykdančių švietimo įstaigų vidaus ir lauko infrastruktūrą, reikalingą visos dienos mokyklos veikloms įgyvendinti;

2.1.3. Pakruojo rajono savivaldybės administracija projekto įgyvendinimo metu įgyvendins įgyvendinti privalomas matomumo ir informavimo apie projektą veiksmų priemones, nustatytas PAFT.

2.2. *1 projekto 3 veikla „Pakruojo vaikų lopšelio darželio "Saulutė" rekonstravimas, pastato atnaujinimas (modernizavimas) ir naujo priestato statyba, vidaus patalpų, lauko erdvių atnaujinimas, naujų baldų, įrangos įsigijimas“*, kurios metu bus kuriamos naujos ikimokyklinio ir priešmokyklinio ugdymo vietos:

2.2.1. ikimokyklinio ugdymo programą įgyvendinanti įstaiga, į kurią numatomos investicijos, atitinka informaciją, pateikiamą Mokyklų, įgyvendinančių ikimokyklinio ugdymo programas, žemėlapyje, kuris yra skelbiamas www.svis.smm.lt skiltyje „Žemėlapiai“;

2.2.2. Projekto veiklų metu sukurtų rezultatų tęstinumas bus užtikrinamas ne mažiau kaip 5 metus po projekto finansavimo pabaigos;

2.2.3. Pakruojo rajono savivaldybės administracija projekto įgyvendinimo metu įgyvendins įgyvendinti privalomas matomumo ir informavimo apie projektą veiksmų priemones, nustatytas PAFT.

2.3. *1 projekto 1 ir 2 veiklos „Ugdymo prieinamumo didinimas Pakruojo rajono bendrojo ugdymo įstaigose atskirtį patiriantiems vaikams“*, kurių metu bus diegiamos universalaus dizaino ir kitos inžinerinės priemonės bei įsigyjamos tikslinės transporto priemonės:

2.3.1. rajono ugdymo įstaigų, kuriose bus atliekamos investicijos, mokyklų tinklo pertvarkos plane nėra numatyta uždaryti ar likviduoti;

2.3.2. siekiant užtikrinti geriausius ir patogiausius sprendimus naudoti judėjimo, regos, klausos ar kitą negalią turintiems asmenims, visi įgyvendinami techniniai sprendimai, diegiant universalaus dizaino ir kitas inžinerines priemones, rengiant statinio projektą turės būti suderinti su neįgaliųjų organizacijomis Lietuvos Respublikos statybos įstatymo ir kitų teisės aktų nustatyta tvarka.

2.3.3. visos mokinių pavėžėjimui įsigyjamos transporto priemonės turės atitikti žalumo reikalavimus, nurodytus Gairių 3.2.10 ir 3.2.11 papunkčiuose;

2.3.4. Pakruojo rajono savivaldybės administracija užtikrins, kad tos pačios veiklos ir išlaidos tame pačiame objekte nebūtų finansuojamos, jeigu jos yra numatytos finansuoti įgyvendinant „Tūkstantmečio mokyklų“ programą;

2.3.5. Projekto veiklų metu sukurtų rezultatų tęstinumas bus užtikrinamas ne mažiau kaip 5 metus po projekto finansavimo pabaigos;

2.3.6. Pakruojo rajono savivaldybės administracija projekto įgyvendinimo metu įgyvendins įgyvendinti privalomas matomumo ir informavimo apie projektą veiksmų priemones, nustatytas PAFT.

***Pareiškėjas ir projektų vykdytojas:*** Pakruojo rajono savivaldybės administracija.

***Projektų partneriai:*** Pakruojo rajono savivaldybės bendrojo ugdymo mokyklos ir ikimokyklinio, priešmokyklinio, pradinio bei pagrindinio ugdymo programas vykdančios švietimo įstaigos, Pakruojo vaikų lopšelis-darželis „Saulutė“.

**Radviliškio rajono savivaldybės administracijos planuojami projektai:**

***1 projekto pavadinimas:*** Ugdymo prieinamumo didinimas atskirtį patiriantiems vaikams Radviliškio rajone.

***Pagrindinė sprendžiama problema:*** ugdymo aplinkos švietimo įstaigose pritaikymas negalią turintiems mokiniams.

***Projekto tikslas –*** pagerinti švietimo sąlygas asmenims, patiriantiems atskirtį, gerinant ugdymosi aplinką ir infrastruktūrą.

***Pagrindinės projekto veiklos:*** Projekto metu Gražinos pagrindinėje mokykloje negalią turintiems mokiniams bus įrengtas liftas, pritaikytos erdvės neįgaliesiems, įsigyta reikalinga įranga, pritaikyta neįgaliesiems.

***2 projekto pavadinimas:*** Visos dienos mokyklos erdvių įrengimas ir pritaikymas Radviliškio rajono ikimokyklinio, priešmokyklinio, pradinio bei pagrindinio ugdymo įstaigose.

***Pagrindinė sprendžiama problema:*** Siekiant stiprinti neformalųjį ugdymą ir jo kokybę, numatyta plėtoti visos dienos mokyklą ir gerinti atitinkamą infrastruktūrą Šeduvos gimnazijoje, pritaikant ją priešmokyklinio ir pradinio ugdymo vaikams.

***Projekto tikslas –*** sukurti visos dienos erdves pradinio ugdymo vaikams Šeduvos gimnazijoje, siekiant stiprinti neformalųjį ugdymą ir didinti švietimo sistemos kokybę.

***Pagrindinės projekto veiklos:*** Visos dienos mokyklos erdvių sukūrimas pradinio ugdymo vaikams Šeduvos gimnazijoje: bus įrengtos edukacinės erdvės, pritaikant visos dienos mokyklą lankysiančių ugdytinių poreikiams, atliktas patalpų remontas, įsigyta reikalinga įranga. Sukūrus visos dienos mokyklos erdves, bus teikiama pagalba šeimai ir sudaromos sąlygos socialiai teisingam, lygias galimybes užtikrinančiam visapusiškam mokinio ugdymui(si) bei saugiam užimtumui po pamokų.

***Analizės, atliktos prieš pateikiant Šiaulių regiono plėtros tarybai pasiūlymą dėl savivaldybės projektų įtraukimo į regiono plėtros planą, rezultatai:***

Planuojant projektų: „Visos dienos mokyklos erdvių įrengimas Radviliškio r. bendrojo ugdymo mokyklose, pradinio bei pagrindinio ugdymo įstaigose“ ir „Ugdymo prieinamumo didinimas atskirtį patiriantiems vaikams Radviliškio rajone“ įgyvendinimą, analizuotos Radviliškio rajono ugdymo įstaigos, kuriose veikia visos dienos mokyklos: Radviliškio Vaižganto progimnazija, Radviliškio Vinco Kudirkos progimnazija, Radviliškio Gražinos pagrindinė mokykla.

Įgyvendinant projektus planuojamas ugdymosi įstaigų viešosios infrastruktūros atnaujinimas: atliekamas remontas bei įsigyjama reikalinga įranga įrengiant edukacines erdves visos dienos mokyklos veiklai ir įrengiamas liftas bei pritaikomos erdvės neįgaliesiems, įsigyjama reikalinga įranga didinant ugdymo prieinamumą atskirtį patiriantiems vaikams.

Siūlomi įgyvendinti projektai, infrastruktūros objektai ir paslaugos pasirinkti įvertinus esamą situaciją Radviliškio rajono ugdymosi įstaigose.

Šiuo metu Šeduvos gimnazijoje veikia dvi pailgintos dienos grupės, kurias lanko tik pavėžėjimo paslaugą gaunantys 66 pradinių klasių mokiniai. Yra poreikis sudaryti sąlygas visos dienos mokyklą lankyti visiems norintiems mokiniams, ne tik patiriantiems geografinę atskirtį. Įrengus visos dienos mokyklą būtų plėtojamos vaikų socializacijos galimybės, užtikrintas saugus pradinių klasių mokinių užimtumas po pamokų, teikiant individualią pagalbą gerėtų vaikų ugdymo(-si) kokybė, būtų skatinama vaikų užimtumo įvairovė, plėtojamos užimtumo kryptys ir formos.

Gražinos pagrindinėje mokykloje yra įsteigtos klasės specialiųjų ugdymosi poreikių turintiems mokiniams. Šias klases lanko 40 vaikų. Siekiant padidinti jiems infrastruktūros prieinamumą ir sudaryti galimybę apsilankyti mokyklos bibliotekoje, sporto salėje, kompiuterių klasėse, mokykloje reikia įrengti liftą, kad lydimi mokytojų padėjėjų, tokie vaikai lengviau įveiktų atstumus iki mokymosi ir ugdymosi aplinkos. Šiems neįgaliems vaikams ir jaunuoliams (7–21 metų) jau nuo 2016 m. rugsėjo 1 d. įsteigtame mokyklos skyriuje – Dienos centre „Meleta“ teikiama dienos socialinė pagalba. Reikalingos papildomos infrastruktūros plėtros konkrečiai pasirinktos veiklos tolesniam problemų sprendimui, reikalinga įsigyti papildomą specialią įrangą, pritaikytą neįgaliesiems.

***Pareiškėjas ir projektų vykdytojas:*** Radviliškio rajono savivaldybės administracija.

***Projektų partneriai:*** Radviliškio rajono savivaldybės bendrojo ugdymo mokyklos ir ikimokyklinio, priešmokyklinio, pradinio bei pagrindinio ugdymo programas vykdančios švietimo įstaigos, Šeduvos gimnazija.

**Šiaulių miesto savivaldybės administracijos planuojami projektai:**

***1 projekto pavadinimas:*** Ugdymo prieinamumo didinimas atskirtį patiriantiems vaikams Šiaulių mieste.

***Pagrindinė sprendžiama problema:*** Patrauklios, vaikų poreikius atitinkančios ikimokyklinio ugdymo infrastruktūros sukūrimas Šiaulių miesto savivaldybėje.

***Projekto tikslas –*** didinti ikimokyklinio ugdymo paslaugų prieinamumą, sukuriant naujas ikimokyklinio ugdymo vietas.

***Pagrindinės projekto veiklos:*** Projekto metu bus modernizuojamas šiuo metu nenaudojamas pastatas: pastato ir stogo apšiltinimas; vidaus patalpų remontas ir pritaikymas ikimokyklinio ugdymo veiklai; lauko edukacinių erdvių įrengimas; vaikų poreikius atitinkančių kūrybiškumą ir savireguliaciją skatinančių ugdymo(si) priemonių įsigijimas; baldų įsigijimas ikimokyklinio ugdymo veiklai; įrengiama ir įranga aprūpinama virtuvė bei ikimokykliniam ugdymui pritaikomos erdvės lauke. Projekto metu numatoma sukurti ne mažiau, nei 90 naujų ikimokyklinio ugdymo vietų.

***2 projekto pavadinimas:*** Visos dienos mokyklos erdvių įrengimas ir pritaikymas Šiaulių miesto ikimokyklinio, priešmokyklinio, pradinio bei pagrindinio ugdymo įstaigose.

***Pagrindinė sprendžiama problema:*** Visos dienos mokyklos erdvių sukūrimas ir pritaikymas pradinio bei pagrindinio ugdymo programas vykdančiose švietimo įstaigose.

***Projekto tikslas –*** sukurti visos dienos mokyklos erdves pradinio ir bendrojo ugdymo įstaigose, siekiant didinti švietimo sistemos teikiamų paslaugų kokybę bei vienodas galimybes jomis naudotis.

***Pagrindinės projekto veiklos:*** Projekto įgyvendinimo metu bus kuriamos visos dienos mokyklos erdvės bendrojo ugdymo įstaigose: vidaus patalpų remontas, modernizavimas ir pritaikymas visos dienos mokyklos neformaliojo švietimo veikloms; lauko edukacinių erdvių įrengimas; visos dienos mokyklos veikloms vykdyti reikalingų priemonių įsigijimas; modernios įrangos įsigijimas kūrybinėms ir inovatyvioms mokinių veikloms. Infrastruktūrą visos dienos mokyklos veikloms planuojama pritaikyti dešimtyje švietimo įstaigų. Projekto rezultatų dėka bus kuriama pagalbos mokiniui bei mokytojui sistema, stiprinamas neformalusis ugdymas, didinama švietimo sistemos kokybė bei sudaromos vienodos sąlygos gauti kokybiškas švietimo paslaugas.

***Analizės, atliktos prieš pateikiant Šiaulių regiono plėtros tarybai pasiūlymą dėl savivaldybės projektų įtraukimo į regiono plėtros planą, rezultatai:***

Planuojant projekto „Edukacinių erdvių įrengimas Šiaulių miesto ugdymo įstaigose, plėtojant visos dienos mokyklos veiklas“ įgyvendinimą analizuotos Šiaulių miesto pradinio ir bendrojo ugdymo įstaigos bei poreikiai ir galimybės plėtoti visos dienos mokyklos veikloms reikiamą infrastruktūrą: Gytarių progimnazija, „Juventos“ progimnazija, Vinco Kudirkos progimnazija, Medelyno progimnazija, „Rasos“ progimnazija, „Romuvos“ progimnazija, „Sandoros“ progimnazija, Zoknių progimnazija, Centro pradinė mokykla, „Saulės“ pradinė mokykla.

Planuojant projekto „Ikimokyklinio ugdymo paslaugų prieinamumo didinimas Šiaulių miesto savivaldybėje“ įgyvendinimą analizuota esama situacija ir vertintas ikimokyklinio ugdymo paslaugų poreikio nepatenkinimo lygmuo.

Planuojant įgyvendinti projektus, infrastruktūros objektai ir paslaugos pasirinkti įvertinus esamą situaciją. Visose ikimokyklinio ir bendrojo ugdymo įstaigose, kuriose suplanuotos projektų veiklos, trūksta infrastruktūrinių priemonių, kurios įgalintų iš esmės pagerinti ugdymo kokybę, o kokybiškas atskirtį patiriančių mokinių įtraukimas į ugdymą planuojamose ugdymo įstaigose yra sudėtingas dėl nepakankamo aplinkos pritaikymo.

***Pareiškėjas ir projektų vykdytojas:*** Šiaulių miesto savivaldybės administracija.

***1 projekto partneriai:*** Šiaulių miesto savivaldybės ikimokyklinio, pradinio bei pagrindinio ugdymo programas vykdančios švietimo įstaigos.

**Šiaulių rajono savivaldybės administracijos planuojami projektai:**

***1 projekto pavadinimas:*** Ugdymo prieinamumo didinimas atskirtį patiriantiems vaikams Šiaulių rajone.

***Pagrindinė sprendžiama problema:*** nepakankamas ikimokyklinio ugdymo prieinamumas Šiaulių rajono savivaldybėje.

***Projekto tikslas –*** padidinti ikimokyklinio ugdymo paslaugų prieinamumą bei užtikrinti kokybišką šių paslaugų teikimą Šiaulių rajone.

***Pagrindinės projekto veiklos:*** Įgyvendinant projektą numatoma įrengti papildomas ugdymo patalpas 3 naujoms ikimokyklinio ugdymo grupėms, aprūpinti jas reikiama įranga Šiaulių r. Dubysos aukštupio mokyklos Aukštelkės skyriuje ir Šiaulių r. Ginkūnų Sofijos ir Vladimiro Zubovų progimnazijoje.

***2 projekto pavadinimas:*** Visos dienos mokyklos erdvių įrengimas ir pritaikymas Šiaulių rajono ikimokyklinio, priešmokyklinio, pradinio bei pagrindinio ugdymo įstaigose.

***Pagrindinė sprendžiama problema:*** Visos dienos mokyklos erdvių sukūrimas ir pritaikymas vaikams, besimokantiems pagal priešmokyklinio, pradinio bei pagrindinio ugdymo programas bendrojo ugdymo mokyklose.

***Projekto tikslas –*** sukurti visos dienos mokyklos erdves Šiaulių rajono savivaldybės bendrojo ugdymo mokyklose.

***Pagrindinės projekto veiklos:*** Projekto metu bus įrengtos edukacinės erdvės, skirtos visos dienos mokyklos veikloms: atliktas patalpų remontas, modernizavimas ir pritaikymas visos dienos mokyklos neformaliojo ugdymo veikloms; lauko edukacinių erdvių įrengimas; visos dienos mokyklos veikloms vykdyti reikalingų priemonių įsigijimas; modernios įrangos įsigijimas kūrybinėms ir inovatyvioms mokinių veikloms.

***Analizės, atliktos prieš pateikiant Šiaulių regiono plėtros tarybai pasiūlymą dėl savivaldybės projektų įtraukimo į regiono plėtros planą, rezultatai:***

Planuojant projektų įgyvendinimą, analizuotos Šiaulių rajono savivaldybės bendrojo ugdymo ir ikimokyklinio ugdymo įstaigos: Šiaulių r. Dubysos aukštupio mokykla (Aukštelkės, Bubių, Bazilionų, Kurtuvėnų skyriai), Šiaulių r. Ginkūnų Sofijos ir Vladimiro Zubovų progimnazija, Šiaulių r. Voveriškių mokykla, Šiaulių r. Kuršėnų lopšelis-darželis „Eglutė“, Šiaulių r. Kuršėnų Pavenčių mokykla-daugiafunkcis centras, Šiaulių r. Kuršėnų Stasio Anglickio progimnazija, Šiaulių r. Kuršėnų Daugėlių progimnazija, Šiaulių r. Kairių jungtinė mokykla, Šiaulių r. Kužių mokykla, Šiaulių r. Gruzdžių gimnazija, Šiaulių r. Gruzdžių gimnazijos Šakynos skyrius, Šiaulių r. Meškuičių gimnazija.

Pagal 2022 metais pateiktų prašymų priimti į Šiaulių rajono savivaldybės ikimokyklinio / priešmokyklinio ugdymo grupes skaičių (569), patenkintų prašymų dalis – 45 proc., pagal 2022 m. pateiktų prašymų priimti į Savivaldybės ikimokyklinio / priešmokyklinio ugdymo grupes nuo 2022 m. rugsėjo 1 d. (276), patenkintų prašymų dalis – 87,7 proc. (7,3 proc. mažiau nei 2021 m. rugsėjo 1 d.). Mažesnį, 2022 m. pateiktų prašymų priimti į Savivaldybės ikimokyklinio / priešmokyklinio ugdymo grupes nuo 2022 m. rugsėjo 1 d., patenkintų prašymų skaičių sąlygoja tai, kad pirmiausia patenkinti ankstesniais metais pateikti prašymai priimti į Savivaldybės ikimokyklinio / priešmokyklinio ugdymo grupes. Didžiausias ikimokyklinio ugdymo plėtros poreikis vis dar išlikęs Šiaulių r. Dubysos aukštupio mokyklos Aukštelkės skyriuje, Šiaulių r. Ginkūnų Sofijos ir Vladimiro Zubovų progimnazijoje ir Šiaulių r. Voveriškių mokykloje, nors 2021 m. skirtos Savivaldybės biudžeto lėšos keturių naujų grupių įsteigimui moduliniuose pastatuose: po 1 grupę Šiaulių r. Voveriškių mokykloje ir Šiaulių r. Ginkūnų Sofijos ir Vladimiro Zubovų progimnazijoje bei dviem grupėms Šiaulių r. Dubysos aukštupio mokyklos Aukštelkės skyriuje, o 2022 m. vienai naujai grupei Šiaulių r. Dubysos aukštupio mokyklos Bubių skyriuje ir 1 naujos grupės įsteigimui moduliniame pastate Šiaulių r. Ginkūnų Sofijos ir Vladimiro Zubovų progimnazijoje. Pateiktų prašymų patekti į ikimokyklinio / priešmokyklinio ugdymo grupes 2023–2025 metais skaičius rodo, kad didžiausias netenkinamų prašymų priimti nuo 2023 m. rugsėjo 1 d. į ikimokyklinio / priešmokyklinio ugdymo grupes bus Šiaulių r. Dubysos aukštupio mokyklos Aukštelkės skyriuje (35), Šiaulių r. Ginkūnų Sofijos ir Vladimiro Zubovų progimnazijoje (19), Šiaulių r. Voveriškių mokykloje (2). Atsižvelgiant į tai inicijuojamas projektas „Ikimokyklinio ugdymo prieinamumo gerinimas Šiaulių rajono savivaldybėje“, kurio tikslas – padidinti ikimokyklinio ugdymo paslaugų prieinamumą bei užtikrinti kokybišką šių paslaugų teikimą Šiaulių rajone.

2022–2023 m. m. Savivaldybės bendrojo ugdymo mokyklose veikia 19 pailgintos mokymosi dienos grupės, kurias lanko apie 500 priešmokyklinio ugdymo grupių vaikai ir 1–4 kl. mokiniai. Minėtose grupėse dirbančių pedagogų etatai finansuojami Savivaldybės biudžeto lėšomis. Nepakankamai moderni ir pritaikyta ugdymo aplinka, materialinė bazė neleidžia užtikrinti kokybiško vaikų / mokinių užimtumo po pamokų. Siekiant sudaryti sąlygas kokybiškam, socialiai teisingam ir lygias galimybes užtikrinančiam visapusiškam kiekvieno vaiko ugdymui(si) visą dieną saugioje aplinkoje bei užtikrinti kryptingą vaikų / mokinių užimtumą po pamokų planuojama įgyvendinti projektą „Edukacinių erdvių įrengimas Šiaulių rajono ugdymo įstaigose, vystant visos dienos mokyklos veiklas“. Projekto metu bus modernizuojamos visos dienos mokyklos erdvės bendrojo ugdymo mokyklų priešmokyklinio ugdymo grupių vaikams, 1–8 klasių mokiniams.

Planuojant įgyvendinti projektus, infrastruktūros objektai ir paslaugos pasirinkti įvertinus esamą situaciją. Visose rajono ikimokyklinio ir bendrojo ugdymo įstaigose trūksta infrastruktūros ir / arba ugdymo priemonių, kurios leistų iš esmės pagerinti ugdymo kokybę. Įgyvendinant projektus planuojamas bendrojo ugdymo ir ikimokyklinio ugdymo įstaigų viešosios infrastruktūros atnaujinimas: bus atliekamas remontas planuojamose įrenginėti visos dienos mokyklos erdvėse, kuriamos naujos ikimokyklinio ugdymo vietos.

***Pareiškėjas ir projektų vykdytojas:*** Šiaulių rajono savivaldybės administracija.

***Projektų partneriai:*** Šiaulių rajono savivaldybės bendrojo ugdymo mokyklos, ikimokyklinio, priešmokyklinio, pradinio bei pagrindinio ugdymo programas vykdančios švietimo įstaigos.

**V SKYRIUS**

**PAŽANGOS PRIEMONĖS PROJEKTŲ ATRANKA**

Numatytas Priemonės projektų atrankos **planavimo būdas**, kuris pagal Strateginio valdymo metodikos 135.2 papunktį taikomas projektams, kuriais įgyvendinamos Lietuvos Respublikos teisės aktuose nustatytos funkcijos ir veiklos, kurie priskirtini valstybės ar savivaldybių institucijoms, ar įstaigoms, ar jų kontroliuojamiems juridiniams asmenims ir kuriais tiesiogiai prisidedama prie pažangos priemonės įgyvendinimo ir joje numatytų rezultatų pasiekimo.

**VI SKYRIUS**

**PAŽANGOS PRIEMONĖS PRISIDĖJIMAS PRIE HORIZONTALIŲJŲ PRINCIPŲ ĮGYVENDINIMO**

Lentelė Nr. 1

|  |  |  |
| --- | --- | --- |
| **Eil. Nr.** | **Horizontalieji principai** | **Informacija apie pažangos priemonės prisidėjimą prie HP** |
| 1. | Darnaus vystymosi | Pažangos priemone bus prisidedama prie horizontaliojo darnaus vystymosi principo išlaikymo, nes įgyvendinant Pažangos priemonę bus konkrečiais veiksmais prisidedama prie Jungtinių Tautų Darnaus vystymosi darbotvarkės 2030 tikslų įgyvendinimo: tiesiogiai – prie Jungtinių Tautų darnaus vystymosi ketvirtojo tikslo „Užtikrinti visa apimantį ir lygiavertį kokybišką švietimą ir skatinti visą gyvenimą trunkantį mokymąsi“, ir netiesiogiai – prie trečiojo darnaus vystymosi tikslo „Užtikrinti sveiką gyvenseną ir skatinti visų amžiaus grupių gerovę“.  Įgyvendinant Pažangos priemonės projektus bus laikomasi Švietimo, mokslo ir sporto ministerijos regioninės pažangos priemonės finansavimo gairėse[[3]](#footnote-3) numatyto darnaus vystymosi principo įgyvendinimo reikalavimų: projektuose negali būti numatyta veiksmų, kurie turėtų neigiamą poveikį darnaus vystymosi principui įgyvendinti.  Įgyvendinamuose Pažangos priemonės projektuose bus skatinamas ekonominės, socialinės ir aplinkos sričių vystymosi balansas:   Pažangos priemonės projektuose negali būti veiksmų, kurie turėtų neigiamą poveikį darnaus vystymosi principui įgyvendinti;   * įrengiant naują ir modernizuojant esamą infrastruktūrą bus laikomasi aplinkos apsaugą ir statybas reglamentuojančių teisės aktų, numatyta atlikti planuojamos ūkinės veiklos poveikio aplinkai vertinimą pagal Lietuvos Respublikos planuojamos ūkinės veiklos poveikio aplinkai vertinimo įstatymą;    vykdant statybų, remonto ar įrengimų darbus bus imamasi priemonių nepakenkti aplinkai: mažinti triukšmą, dulkių ir teršalų išmetimą;   planuojama įsigyti įranga privalės atitikti ekonominio efektyvumo, tvarumo, ilgaamžiškumo ir tinkamos kokybės reikalavimus;   įgyvendintų projektų rezultatais bus stiprinama ugdymo įstaigų ir jų socialinių partnerių veiklų partnerystė. |
| 2. | Inovatyvumo (kūrybingumo) | Pažangos priemonės projektais bus atliekama inovatyvių, veiksmingiausių ugdymo priemonių ir būdų paieška bei taikymas, kuriant didesnės vertės, geresnės kokybės neformaliojo ugdymo paslaugas, grįstas inovacijomis ir pažangiomis technologijomis. Priemonės projektais sukurta ir toliau plėtojama visos dienos mokykla įgalins formalaus ir neformalaus ugdymo dermę, reikšminga regionui dalimi prisidės prie atviros, laisvos, savimi pasitikinčios ir kūrybingos visuomenės, kaip būtinos inovatyvumo sąlygos, kūrimo. Priemonės projektų įgyvendinime prioritetas bus skiriamas modernioms, inovatyvioms, kūrybiškumą skatinančioms edukacinėms erdvėms, įgalinančioms optimalią saviraišką ir perspektyvių gebėjimų ugdymą. |
| 3. | Lygių galimybių visiems | Įgyvendinant Pažangos priemonės projektus bus laikomasi Švietimo, mokslo ir sporto ministerijos regioninės pažangos priemonės finansavimo gairėse[[4]](#footnote-4) numatyto lygių galimybių visiems principo įgyvendinimo reikalavimų: Pažangos priemonės projektuose negali būti veiksmų, kurie turėtų neigiamą poveikį lygių galimybių ir nediskriminavimo dėl lyties, rasės, tautybės, pilietybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, negalios, lytinės orientacijos, etninės priklausomybės, religijos ar kitais pagrindais principui įgyvendinti.  Pagal Pažangos priemonę įgyvendinti projektai privalės užtikrinti, kad nebūtų varžomos žmogaus teisės, neteikiamos asmeniui privilegijos dėl jo lyties, tautybės, rasinės ar etninės kilmės, kalbos, religijos, tikėjimo, įsitikinimų ar pažiūrų, negalios, socialinės padėties, amžiaus ar lytinės orientacijos.  Projektų rezultatais bus privaloma užtikrinti vienodas galimybes visiems tikslinių grupių asmenims naudotis projektų bazėje sukurtomis paslaugomis, infrastruktūra ir kitomis ugdymo priemonėmis. Įgyvendinant Priemonės projektus bus privaloma atsižvelgti į neįgaliųjų, moterų ir vyrų, skirtingų amžiaus grupių, tautinių mažumų ir kitų grupių poreikius. Kuriant ar atnaujinant ugdymo infrastruktūrą turės būti tenkinami universalaus dizaino reikalavimai. |
| 4. | Reikšmingos žalos nedarymo | Įgyvendinant Pažangos priemonės projektus bus laikomasi Švietimo, mokslo ir sporto ministerijos regioninės pažangos priemonės finansavimo gairių priede[[5]](#footnote-5) numatyto reikšmingos žalos nedarymo principo įgyvendinimo reikalavimų. Konkretūs projektų dėl reikšmingos žalos nedarymo aplinkos tikslams reikalavimai ir projektų atitiktį šiems reikalavimams pagrindžiantys dokumentai nurodomi *Projekto atitikties reikšmingos žalos nedarymo horizontaliajam principui vertinimo reikalavimų apraše* (Gairių priedas). |

**VII SKYRIUS**

**IŠANKSTINĖS SĄLYGOS**

vietimo, mokslo ir sporto ministerijos regioninės pažangos priemonės finansavimo abiejose gairėse[[6]](#footnote-6) išankstinės sąlygos nenustatytos.

**VIII SKYRIUS**

**PAŽANGOS PRIEMONĖS STEBĖSENOS RODIKLIAI**

Lentelė Nr. 2

|  |  |  |  |  |  |  |  |
| --- | --- | --- | --- | --- | --- | --- | --- |
| **Pažangos priemonės veiklų produkto rodikliai** | | | | | | | |
| **Veiklos pavadinimas** | **Rodiklio kodas** | **Rodiklio pavadinimas, matavimo vienetas** | **Rodikliui pasiekti planuojama panaudoti pažangos lėšų suma, Eur** | | **Siektinos rodiklio reikšmės** | | **Siektinos rodiklio reikšmės nustatymo pagrindimas** |
| **Iš viso** | **Iš jų ES, kitos tarptautinės finansinės paramos ir valstybės biudžeto lėšų suma** | **Tarpinė reikšmė (metai)** | **Galutinė reikšmė (metai)** |
| **1** | **2** | **3** | **4** | **5** | **6** | **7** | **8** |
| **1. Ugdymo prieinamumo didinimas atskirtį patiriantiems vaikams Šiaulių regione** | P.S.2.1025 | Mokyklos, kuriose buvo įdiegtos universalaus dizaino ir kitos inžinerinės priemonės pritaikant aplinką asmenims, turintiems negalią (skaičius) | **15 253 689** | **12 600 584** | **-** | **3**  **(2029)** | Rodiklis atitinka 2021–2027 metų ES fondų investicijų programos (toliau – IP) 4.5.uždaviniui priskirtą produkto rodiklį. Tarpinė rodiklio reikšmė, kaip ir IP, nenustatoma. Galutinė reikšmė nustatyta atsižvelgus į regiono mokyklų planuojamą situaciją. |
| P.B.2.0067 | Naujos ar modernizuotos švietimo infrastruktūros mokymo klasių talpumas (asmenys) | **-** | **2 366 (2029)** | Rodiklis atitinka 2021–2027 metų ES fondų investicijų programos (toliau – IP) 4.5.uždaviniui priskirtą produkto rodiklį. Tarpinė rodiklio reikšmė, kaip ir IP, nenustatoma. Galutinė reikšmė nustatyta atsižvelgus į regiono mokyklų planuojamą talpumą. |
| P.S.2.1029 | Tikslinės transporto priemonės (skaičius) | **-** | **12**  **(2029)** | Rodiklis atitinka 2021–2027 metų ES fondų investicijų programos (toliau – IP) 4.5.uždaviniui priskirtą produkto rodiklį. Tarpinė rodiklio reikšmė, kaip ir IP, nenustatoma. Galutinė reikšmė nustatyta atsižvelgus į regiono mokyklų planuojamą transporto priemonių skaičių. |
| P.S.2.1024 | Sukurtų naujų ikimokyklinio ugdymo vietų skaičius | **-** | **230**  **(2029)** | Rodiklis atitinka 2021–2027 metų ES fondų investicijų programos (toliau – IP) 4.5.uždaviniui priskirtą produkto rodiklį. Tarpinė rodiklio reikšmė, kaip ir IP, nenustatoma. Galutinė reikšmė nustatyta atsižvelgus į regiono planuojamą ikimokyklinio ugdymo naujų vietų skaičių. |
| P.B.2.0066 | Naujos arba modernizuotos vaikų priežiūros infrastruktūros mokymo klasių talpumas | **-** | **523 (2029)** | Rodiklis atitinka 2021–2027 metų ES fondų investicijų programos (toliau – IP) 4.5.uždaviniui priskirtą produkto rodiklį. Tarpinė rodiklio reikšmė, kaip ir IP, nenustatoma. Galutinė reikšmė nustatyta atsižvelgus į regiono mokyklų planuojamą vaikų priežiūros infrastruktūros mokymo klasių talpumą. |
| **2. Visos dienos mokyklos erdvių įrengimas ir pritaikymas Šiaulių regiono ikimokyklinio, priešmokyklinio, pradinio bei pagrindinio ugdymo įstaigose** | P.B.2.0067 | Naujos arba modernizuotos švietimo infrastruktūros mokymo klasių talpumas (asmenys). | **6 161 256** | **5 237 066** | **-** | **12 016**  **(2029)** | Rodiklis atitinka 2021–2027 metų ES fondų investicijų programos (toliau – IP) 4.5.uždaviniui priskirtą produkto rodiklį. Tarpinė rodiklio reikšmė, kaip ir IP, nenustatoma. Galutinė reikšmė nustatyta atsižvelgus į regiono mokyklų planuojamą švietimo infrastruktūros mokymo klasių talpumą. |
| P.B.2.0066 | Naujos arba modernizuotos vaikų priežiūros infrastruktūros mokymo klasių talpumas | **561**  **(2029)** | Rodiklis atitinka 2021–2027 metų ES fondų investicijų programos (toliau – IP) 4.5.uždaviniui priskirtą produkto rodiklį. Tarpinė rodiklio reikšmė, kaip ir IP, nenustatoma. Galutinė reikšmė nustatyta atsižvelgus į regiono mokyklų planuojamą vaikų priežiūros infrastruktūros mokymo klasių talpumą. |

Lentelė Nr. 3

|  |  |  |  |  |  |  |  |
| --- | --- | --- | --- | --- | --- | --- | --- |
| **Pažangos priemonės rezultato rodikliai** | | | | | | | |
| **Rodiklio kodas** | **Rodiklio pavadinimas, matavimo vienetas** | **Pradinė rodiklio reikšmė (metai)** | **Rodikliui pasiekti planuojama panaudoti pažangos lėšų suma, Eur** | | **Siektinos rodiklio reikšmės** | | **Siektinos rodiklio reikšmės nustatymo pagrindimas** |
| **Iš viso** | **Iš jų ES, kitos tarptautinės finansinės paramos ir valstybės biudžeto lėšų suma** | **Tarpinė reikšmė (metai)** | **Galutinė reikšmė (metai)** |
| **1** | **2** | **3** | **4** | **5** | **6** | **7** | **8** |
| R.S.2.3026 | Mokyklų, kuriose buvo įdiegtos universalaus dizaino ir kitos inžinerinės priemonės, aplinką pritaikant asmenims turintiems negalią, dalis nuo visų mokyklų (procentas) | **0**  **(2021)** | **15 253 689** | **12 600 584** | **-** | **2,7**  **(2029)** | Rodiklis atitinka 2021–2027 metų ES fondų investicijų programos (toliau – IP) 4.5.uždaviniui priskirtą rezultato rodiklį. Tarpinė rodiklio reikšmė, kaip ir IP, nenustatoma. Galutinė reikšmė nustatyta atsižvelgus į regiono mokyklų planuojamą situaciją. |
| R.B.2.2071 | Naujos arba modernizuotos švietimo infrastruktūros naudotojų skaičius per metus (naudotojai per metus) | **0**  **(2021)** | **-** | **1 631**  **(2029)** | Rodiklis atitinka 2021–2027 metų ES fondų investicijų programos (toliau – IP) 4.5.uždaviniui priskirtą rezultato rodiklį. Tarpinė rodiklio reikšmė, kaip ir IP, nenustatoma. Galutinė reikšmė nustatyta atsižvelgus į regiono mokyklų planuojamus švietimo infrastruktūros naudotojų skaičius. |
| R.S.2.3030 | Vaikų, pasinaudojusių pavėžėjimo paslaugomis naujai įsigytomis transporto priemonėmis, skaičius (asmenys per metus) | **0**  **(2021)** | **-** | **268 (2029)** | Rodiklis atitinka 2021–2027 metų ES fondų investicijų programos (toliau – IP) 4.5.uždaviniui priskirtą rezultato rodiklį. Tarpinė rodiklio reikšmė, kaip ir IP, nenustatoma. Galutinė reikšmė nustatyta atsižvelgus į regiono mokyklų planuojamus vaikų, pasinaudojusių pavėžėjimo paslaugomis naujai įsigytomis transporto priemonėmis, skaičius. |
| R.B.2.2070 | Naujos arba modernizuotos vaikų priežiūros infrastruktūros naudotojų skaičius per metus (naudotojai per metus) | **0**  **(2021)** | **-** | **480 (2029)** | Rodiklis atitinka 2021–2027 metų ES fondų investicijų programos (toliau – IP) 4.5.uždaviniui priskirtą rezultato rodiklį. Tarpinė rodiklio reikšmė, kaip ir IP, nenustatoma. Galutinė reikšmė nustatyta atsižvelgus į regiono mokyklų planuojamus naujos arba modernizuotos vaikų priežiūros infrastruktūros naudotojų skaičius. |
| R.S.2.3027 | Mokinių, kurie naudojasi sukurta visos dienos mokyklos infrastruktūra, skaičius (asmenys per metus) | **0**  **(2021)** | **6 161 256** | **5 237 066** | **-** | **2 600 (2029)** | Rodiklis atitinka 2021–2027 metų ES fondų investicijų programos (toliau – IP) 4.5.uždaviniui priskirtą rezultato rodiklį. Tarpinė rodiklio reikšmė, kaip ir IP, nenustatoma. Galutinė reikšmė nustatyta atsižvelgus į regiono mokyklų planuojamus mokinių, kurie naudojasi sukurta visos dienos mokyklos infrastruktūra, skaičius. |
| R.B.2.2071 | Naujos arba modernizuotos švietimo infrastruktūros naudotojų skaičius per metus (naudotojai per metus) | **0**  **(2021)** | **-** | **7 115 (2029)** | Rodiklis atitinka 2021–2027 metų ES fondų investicijų programos (toliau – IP) 4.5.uždaviniui priskirtą rezultato rodiklį. Tarpinė rodiklio reikšmė, kaip ir IP, nenustatoma. Galutinė reikšmė nustatyta atsižvelgus į regiono mokyklų planuojamus švietimo infrastruktūros naudotojų skaičius. |
| R.B.2.2070 | Naujos arba modernizuotos vaikų priežiūros infrastruktūros naudotojų skaičius per metus (naudotojai per metus) | **0**  **(2021)** | **-** | **449 (2029)** | Rodiklis atitinka 2021–2027 metų ES fondų investicijų programos (toliau – IP) 4.5.uždaviniui priskirtą rezultato rodiklį. Tarpinė rodiklio reikšmė, kaip ir IP, nenustatoma. Galutinė reikšmė nustatyta atsižvelgus į regiono mokyklų planuojamus naujos arba modernizuotos vaikų priežiūros infrastruktūros naudotojų skaičius. |

|  |  |  |  |  |
| --- | --- | --- | --- | --- |
| Šiaulių regiono plėtros tarybos administracijos direktorius |  |  |  | Viktoras Strups |
|  |  | *(parašas)* |  | *(vardas ir pavardė)* |

1. Regioninės pažangos priemonės Nr. 12-003-03-01-23 (RE) „Padidinti ugdymo prieinamumą atskirtį patiriantiems vaikams“ finansavimo gairės. Patvirtinta Lietuvos Respublikos švietimo, mokslo ir sporto ministro 2023 m. spalio 19 d. įsakymu Nr. V-1381. [↑](#footnote-ref-1)
2. Regioninės pažangos priemonės Nr. 12-003-03-02-17 (RE) „Plėtoti įvairialypį švietimą vykdant visos dienos mokyklų veiklą“ finansavimo gairės. Patvirtinta Lietuvos Respublikos švietimo, mokslo ir sporto ministro 2023 m. spalio 19 d. įsakymu Nr. V-1382. [↑](#footnote-ref-2)
3. Regioninės pažangos priemonės Nr. 12-003-03-01-23 (RE) „Padidinti ugdymo prieinamumą atskirtį patiriantiems vaikams“ finansavimo gairės. Patvirtinta Lietuvos Respublikos švietimo, mokslo ir sporto ministro 2023 m. spalio 19 d. įsakymu Nr. V-1381.

   Regioninės pažangos priemonės Nr. 12-003-03-02-17 (RE) „Plėtoti įvairialypį švietimą vykdant visos dienos mokyklų veiklą“ finansavimo gairės. Patvirtinta Lietuvos Respublikos švietimo, mokslo ir sporto ministro 2023 m. spalio 19 d. įsakymu Nr. V-1382. [↑](#footnote-ref-3)
4. Regioninės pažangos priemonės Nr. 12-003-03-01-23 (RE) „Padidinti ugdymo prieinamumą atskirtį patiriantiems vaikams“ finansavimo gairės. Patvirtinta Lietuvos Respublikos švietimo, mokslo ir sporto ministro 2023 m. spalio 19 d. įsakymu Nr. V-1381.

   Regioninės pažangos priemonės Nr. 12-003-03-02-17 (RE) „Plėtoti įvairialypį švietimą vykdant visos dienos mokyklų veiklą“ finansavimo gairės. Patvirtinta Lietuvos Respublikos švietimo, mokslo ir sporto ministro 2023 m. spalio 19 d. įsakymu Nr. V-1382. [↑](#footnote-ref-4)
5. Ten pat. [↑](#footnote-ref-5)
6. Regioninės pažangos priemonės Nr. 12-003-03-01-23 (RE) „Padidinti ugdymo prieinamumą atskirtį patiriantiems vaikams“ finansavimo gairės. Patvirtinta Lietuvos Respublikos švietimo, mokslo ir sporto ministro 2023 m. spalio 19 d. įsakymu Nr. V-1381.

   Regioninės pažangos priemonės Nr. 12-003-03-02-17 (RE) „Plėtoti įvairialypį švietimą vykdant visos dienos mokyklų veiklą“ finansavimo gairės. Patvirtinta Lietuvos Respublikos švietimo, mokslo ir sporto ministro 2023 m. spalio 19 d. įsakymu Nr. V-1382.

   [↑](#footnote-ref-6)